title: Flashdance

text: "Flashdancen" menestys nuorten keskuudessa loi Yhdysvalloissa erityisen nuorten naisten pukeutumistyylin. Siihen kuuluivat kuluneet collegepuserot, joiden kaula-aukkoa oli revitty laajemmaksi niin, että se paljasti olkapään ellei enemmänkin. Myös muut siihen asti kuntosalivaatteina pidetyt vaatteet yleistyivät jokapäiväisessä käytössä ja korostivat uutta naistyyppiä: itsenäistä ja maanläheistä, urheilullista ja seksikästä.


title: Flashdance

text:
Suomessa ensi-ilta-arvostelut olivat murskaavia. Kymmenestä suomalaisesta ensi-iltakriitikosta (kaikki miehiä) kaksi antoi elokuvalle kaksi tähteä, kaksi yhden tähden ja loput eivät sitäkään. Keskiarvoksi tuli 0,75 tähteä neljästä.
Vuosikymmen myöhemmin "Video-oppaassa" vuodelta 1994 Kati Sinisalo antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Sinisalo kutsuu elokuvan päähahmoa amerikkalaisen unelman tavoittelijana ”feminiiniseksi versioksi "Rockystä"”.


title: Eos (täsmennyssivu)

text: Eos tarkoittaa seuraavia asioita:


title: Kipparikvartetti (elokuva)

text: Kipparikvartetti on Ville Salmisen ohjaama suomalainen elokuva vuodelta 1952. Se on tyypillinen 1950-luvun musiikkikomedia. Pääosissa näyttelevät Olavi Virta, Kauko Käyhkö, Auvo Nuotio, Teijo Joutsela ja Liisa Tuomi.


title: Kipparikvartetti (elokuva)

text: Säveltäjä Harri Vuorivirtaa esittää näyttelijä Eero Roine. Roolinimi on mukaelma oikean Kipparikvartetin säveltäjän Harry Bergströmin nimestä. Laurence van Döveniä esittää Leo Lähteenmäki ja kauppaneuvoksetar Rahavaa Kaisu Leppänen. Sivuosissa näyttelevät muun muassa Paavo Jännes, Heikki Savolainen, Masa Niemi, Pentti Irjala, Armas Jokio ja Heimo Lepistö. Ohjaaja Salminenkin pistäytyy elokuvassa.


title: Kipparikvartetti (elokuva)

text: Kipparikvartetti oli 1950-luvun suosituin miesyhtye. Musiikkielokuva on esitetty Suomen televisiossa kaikkiaan kymmenen kertaa. Elokuvan puutarhakohtaukset kuvattiin Herttoniemen kartanon puistossa Helsingissä.


title: Kipparikvartetti (elokuva)

text: Tähtitaiteilijat Oy:llä menee huonosti. Vuorineuvoksetar Rahava kutsuu juhliinsa esiintymään Kultakurkkukvartetti-yhtyeen, mutta miten käy, kun sisään tuleekin musiikkiyhtye Kipparikvartetti? Ja keskelle roistokoplan ovelaa timanttikeikkaa.


title: Kipparikvartetti (elokuva)

text: Aikalaiskritiikeissä elokuva tyrmätään lähes yksimielisesti, ja syntipukiksi nostetaan käsikirjoittaja Reino Helismaa. Nimimerkki E. T-la (Eugen Terttula) kirjoitti: ”Lopuksi on syytä vakavasti huomauttaa, että Kipparikvartetti tekee viisaasti pysytellessään vast’edes poissa kameran edestä. Näkymättöminä he sen sijaan voivat jatkuvasti olla hyödyksi kevyelle musiikkifilmeillemme.” Positiivisimpienkin arvioiden yleislinja oli, että elokuvan huumori oli samaa tasoa kuin "Rovaniemen markkinoilla"- ja "Lännen lokarin veli" -elokuvissa. Myöhemmässä kritiikissä elokuvan ainoana kestävänä antina pidetään sen lauluesityksiä.


title: Kipparikvartetti (elokuva)

text: Tuottaja Toivo Särkkä oli alun perin allekirjoittanut Kipparikvartetin kanssa sopimuksen kahden elokuvan teosta. Välittömästi "Kipparikvartetti"-elokuvan ensi-illan jälkeen kerrottiinkin – elokuvakriitikoiden suureksi harmiksi – tulossa olevasta toisesta Kipparikvartetti-aiheisesta elokuvasta. Reino Helismaa oli laatinut käsikirjoituksen Kauko Käyhkön antaman aiheen pohjalta ja "Junttalipoo"-nimisen filmin kuvausten ilmoitettiin alkavan viipymättä. "Kipparikvartetti"-elokuvan saamien huonojen arvostelujen vuoksi Kipparikvartetti vetäytyi kuitenkin hankkeesta eikä ensimmäisen elokuvan jatkoksi kaavailtua "Junttalipoo"-elokuvaa koskaan tehty.


title: Jalla Jalla

text: Jalla Jalla on mäkihyppyharrastuksestaan tunnettu rovaniemeläinen rock ja punk-yhtye. Se oli aktiivisimmillaan vuosina 1986–1997.


title: Jalla Jalla

text: Yhtyeen juuret olivat 1970–80-lukujen punk-liikkeessä. Se sai suurimmat musiikilliset vaikutteensa The Damnedilta, Ramonesilta, Rubettesilta, Iggy and the Stoogesilta sekä Jason and The Scorchersilta. Yhtyeen musiikillinen genre oli indietyyppinen kitararock. Tamperelainen Hiljaiset Levyt -yhtiö julkaisi useita Jalla Jallan albumeita, joita lisensoitiin muun muassa Englantiin ja Yhdysvaltoihin. Yhtye teki useita kiertueita Euroopassa ja esiintyi 1990-luvulla useimmilla suomalaisilla rockfestivaaleilla. Legendaarisimmat keikkansa jallat heittivät kotiyleisönsä edessä Down by the Kemijoki-festareilla Rovaniemellä Café Tivolin ympäristössä. Viimeisimmän niistä kesällä 2007. Keikkailu jatkuu satunnaisesti edelleen.


title: Yleisurheilu kesäolympialaisissa 1960

text: Vuoden 1960 kesäolympialaisissa Roomassa järjestettiin yleisurheilussa 34 kilpailutapahtumaa, miehille 24 ja naisille 10.


title: Puolan yhdistynyt työväenpuolue

text: Puolan yhtynyt työväenpuolue eli PZPR () oli Puolaa vuosina 1948–1989 hallinnut marxilais-leniniläinen sosialistipuolue. Puolueen kotipaikka oli Varsova, ja sillä oli vuonna 1970 noin 3 500 000 rekisteröityä jäsentä. Puolue lakkautettiin vuonna 1990 Puolan poliittisten uudistusten myötä.


title: Puolan yhdistynyt työväenpuolue

text: Puolan yhtynyt työväenpuolue syntyi Puolan sosialistisen puolueen (PPS) ja Puolan työväenpuolueen (PPR) yhteenliittymänä 15. – 22. joulukuuta 1948 järjestetyssä perustavassa kokouksessaan.


title: Puolan yhdistynyt työväenpuolue

text: Sosialististen puolueiden muodostama "Demokraattinen liitto" oli edellisenä vuonna voittanut maan ensimmäiset sodanjälkeiset parlamenttivaalit virallisesti 80 % äänisaaliilla, saavuttaen parlamenttiin 394 paikkaa 444 mahdollisesta. Yleisesti epärehellisinä pidettyjen vaalien tulos kukisti 10 % osuuteen ja 28 paikkaan jätetyt Stanisław Mikołajczykin johtamat oppositiovoimat lopullisesti, ja salli kaiken vallan keskittämisen sosialisteille.


title: Puolan yhdistynyt työväenpuolue

text: Vuonna 1892 perustetun PPS:n maltilliset sosialistit päätyivät kuitenkin vastustamaan yhdistymistä 1942 perustetun, Neuvostoliitolle uskollisen PPR:n kanssa. Vastustuksen seurauksena puolueiden kommunistit aloittivat sisäisen puhdistuksen, jossa jopa yli neljännes puolueiden jäsenistöstä suljettiin poliittisen toiminnan ulkopuolelle. Syntynyt yhteisymmärrys mahdollisti viimein uuden puolueen perustamisen PPR:n ensimmäisen sihteerin ja maan presidentin Bolesław Bierutin johdolla.


title: Puolan yhdistynyt työväenpuolue

text: Marxilais-leniniläisen ideologian omaksunut PZPR julisti vuonna 1952 Puolan kansantasavallan perustetuksi, ja aloitti maan kehittämisen stalinistisen mallin mukaan laajan maareformin, väestönsiirtojen ja tuotantolaitosten kansallistamisen avulla. Pyrkimykset maatalouden kollektivisointiin sen sijaan epäonnistuivat, ja maatalous pysyikin Puolassa pääasiassa pienviljelijöiden käsissä sosialistisen järjestelmän romahtamiseen asti. Erityisesti elintarvikkeiden huono saatavuus nostatti työläisissä tyytymättömyyttä, josta seurasi parempia taloudellisia oloja vaatineita mielenosoituksia ja yleislakkoja.


title: Puolan yhdistynyt työväenpuolue

text: Stalinistisen presidentti Bierutin kuoltua vuonna 1956 yllättäen flunssaan vierailullaan muutamia päiviä aiemmin stalinistisen hallinnon tuominneessa Neuvostoliitossa, syntyi Poznańin kaupungissa yleislakkona alkanut kansannousu, joka verisestä tukahduttamisestaan huolimatta mahdollisti aiemmin epäsuosiossa olleen ja Bierutin aikana politiikan ulkopuolelle suljetun Władysław Gomułkan nousemisen puoluejohtajaksi vielä samana syksynä. Taloudelliset uudistukset nostivat Gomułkan kansansuosiota Puolassa, mutta samalla hän ajautui epäsuosioon Neuvostoliiton silmissä. Myönnytyksenä hän käynnistikin 1960-luvulla katoliseen kirkkoon ja maan älymystöön kohdistuneet vainot. Vuonna 1968 Gomułka osallistui paitsi Prahan kevään tukahduttamiseen yhdessä Neuvostoliiton kanssa, myös käynnisti Puolan etnisen puhdistamisen holokaustista selvinneistä juutalaisista. Lopullisesti kansan epäsuosioon Gomułka ajautui vuonna 1970, tukahduttaessaan väkivaltaisesti Itämeren rannikkokaupungeissa elintarvikkeiden hintojen nopean nousun aiheuttamina puhjenneita levottomuuksia. Gomułka pakotettiin eroamaan puoluejohdosta, virallisesti terveydellisiin syihin vedoten. Uudeksi ensimmäiseksi sihteeriksi nousi Edward Gierek.


title: Puolan yhdistynyt työväenpuolue

text: Gierek toi puoluejohtajana mukanaan länsimaisin lainoin rahoitettuja talousuudistuksia, mutta myös hänen hallintonsa ajautui taloudellisiin vaikeuksiin öljykriisin seurauksena vuodesta 1973 alkaen. Pitkällisten ja laajojen lakkojen seurauksena Gierek joutui lopulta vuonna 1980 laillistamaan uudistuksia vaatineen Solidaarisuus-liikkeen, ja myöntämään työläisille laillisen oikeuden lakkoihin. Myönnytyksien seurauksena puolueen keskuskomitea korvasi Gierekin Stanisław Kanialla, joka määräsi Gierekin vangittavaksi ja aloitti neuvottelut Solidaarisuus-liikkeen kanssa. Neuvostoliitto ei kuitenkaan hyväksynyt Kanian asemaa puoluejohtajana, ja painosti PZPR:n erottamaan hänet asemastaan jo vuonna 1981. Kanian tilalle puolueen johtoon nousi maan pääministeri, kenraali Wojciech Jaruzelski.


title: Puolan yhdistynyt työväenpuolue

text: Toisin kuin edeltäjänsä, ei Jaruzelski ollut valmis myönnytyksiin alati vahvistuvan opposition edessä, vaan julisti maahan sotatilan 13. joulukuuta 1981. Uudistusmyönteisen Mihail Gorbatšovin noustua valtaan Neuvostoliitossa ja Puolan talouden ajauduttua jatkuvien lakkojen takia pysähdyksen tilaan, ei Jaruzelskin ollut lopulta enää mahdollista hallita maata pelkän armeijan avulla. Joulukuussa 1988 alkaneissa nk. "pyöreän pöydän neuvotteluissa" joutui PZPR jälleen paitsi laillistamaan Solidaarisuus-liikkeen, myös järjestämään vuonna 1989 vapaat vaalit, joissa tosin kuitenkin PZPR:lle taattiin vähintään 65 % osuus parlamentin alahuoneen Sejmin paikkajaossa. Parlamentin ylähuoneen Senatin sadasta vapaasta paikasta voittivat Solidaarisuuden tukemat ehdokkaat 99. Jaruzelski oli myös ainoana sallittuna ehdokkaana vuodesta 1952 lakkautettuna olleeseen presidentinvirkaan, ja tuli Kansalliskokouksen valitsemaksi vain yhden äänen turvin. Poliittisen tilanteen muodostuttua PZPR:n kannalta epäedulliseksi, ehdotti Jaruzelski tuloksetta Solidaarisuudelle suuren koalitiohallituksen muodostamista. 22. tammikuuta 1990 järjestetty yhdestoista puoluekokous päätti puolueen lakkauttamisesta, uuden puolueen perustamista varten. PZPR:n raunioille syntyi lopulta useita sosiaalidemokraattisina esiintyviä puolueita, joiden merkittävin seuraaja on vuonna 1999 perustettu Demokraattisen vasemmiston liitto (SLD).


title: Burt Young

text: Burt Young, entiseltä nimeltään Jerry De Louise, (s. 30. huhtikuuta 1940 New York) on yhdysvaltalainen näyttelijä. Hänet tunnetaan parhaiten Rocky-elokuvien Paulie-hahmona. Hän sai roolistaan sarjan ensimmäisessä osassa parhaan miessivuosan Oscar-ehdokkuuden vuonna 1976.


title: Burt Young

text: Burt Young on esiintynyt uransa aikana yli sadassa projektissa. Pääosin hän on edustanut italialais-amerikkalaisia työläisluokan hahmoja, kuuden Rocky-elokuvan lisäksi muun muassa elokuvissa "Chinatown", "Raivopäät", "New Yorkin unelmia", "Suuri gangsterisota", "Pääteasema Brooklyn" ja "". Lisäksi Young on esiintynyt monessa televisiosarjassa, kuten "Baretta", "Kova laki" ja "M*A*S*H".


title: Burt Young

text: Hän on Tony Burtonin ja Sylvester Stallonen ohella ainoa, joka on esiintynyt kaikissa Rocky-elokuvissa.


title: Burt Young

text: Young omistaa ravintolan Bronxissa, New Yorkissa. Hän on leski ja hänellä on yksi tytär.


title: Rose-Marie Precht

text: Astrid Rose-Marie Precht (19. huhtikuuta 1938 Helsinki – 26. syyskuuta 2000 Helsinki) oli suomalainen näyttelijä. Hänen poikansa on näyttelijä Santeri Kinnunen.


title: Rose-Marie Precht

text: Rose-Marie Prechtin ura alkoi jo 1950-luvun alkupuolella, jolloin hän pääsi turkulaisen urheiluseuran kautta tanssijaksi teatteriin. Hän valmistui Helsingin teatterikoulusta vuonna 1961. Vielä siellä opiskellessaan hän sai ensimmäisen filmiroolinsa elokuvasta "Skandaali tyttökoulussa" vuonna 1960. Hän tuli sittemmin tunnetuksi vahvoista rooleista, joissa näkyi hänen komediennen kykynsä sekä taitava draaman tulkinta.


title: Rose-Marie Precht

text: Precht teki tunnetuimmat teatteriroolinsa Suomen Kansallisteatterissa, Turun kaupunginteatterissa ja KOM-teatterissa. Hänet kiinnitettiin Kansallisteatteriin heti teatterikoulusta valmistumisensa jälkeen. Prechtin merkittäviin näyttämörooleihin lukeutuvat muun muassa Charlotta Lönnqvist Veijo Meren kirjoittamassa näytelmässä "Aleksis Kivi" sekä nimiosat Jussi Kylätaskun "Maaria Blommassa" ja Jussi Parviaisen "Akassa".


title: Rose-Marie Precht

text: Rose-Marie Precht teki uraa myös elokuvissa, ja hänen pisin elokuvataipaleensa sijoittui 1960-luvulle. Alkuaikoina hänen elokuvaroolinsa olivat vaatimattomia sivuosia muun muassa Aarne Tarkaksen elokuvissa. Precht esiintyi kaikkiaan 26 elokuvassa vuosina 1960–1998. Hänen kenties tunnetuin roolinsa on ruustinna Ellen Salpakari Edvin Laineen elokuvissa "Täällä Pohjantähden alla" ja "Akseli ja Elina". Hän esiintyi myös muutamissa Spede Pasasen elokuvissa sekä erinäisissä televisio-ohjelmissa. Prechtin viimeisten vuosien tunnetuimmaksi työksi nousi ivallinen ja alkoholisoitunut Victoria-täti Yle TV2:n sarjassa "Hovimäki".


title: Rose-Marie Precht

text: Precht oli naimisissa kolme kertaa: ensin Esko Salmisen ja myöhemmin Heikki Kinnusen kanssa. Molemmat liitot päättyivät eroon, ja Precht avioitui myöhemmin kolmannen kerran pukusuunnittelija-lavastaja Samppa Lahdenperän kanssa. Hän menehtyi 62-vuotiaana pitkäaikaiseen ja vaikeaan mahasyöpään.


title: Titta Karakorpi

text: Riitta Anneli ”Titta” Karakorpi (nyk. Karakorpi-Martens tai von Martens; s. 29. lokakuuta 1944 Oulu) on suomalainen näyttelijä, ohjaaja, käsikirjoittaja ja dramaturgi.


title: Titta Karakorpi

text: Karakorpi on toiminut ohjaajana muun muassa Svenska Teaternissa. Karakorpi on näytellyt muun muassa elokuvissa Risto Jarvan "Työmiehen päiväkirja", Elinan osan Edvin Laineen ohjaamassa Väinö Linna -filmatisoinnissa "Täällä Pohjantähden alla", Jaakko Pakkasvirran "Kesäkapina", "Linna" ja joissakin Televisioteatterin tuotannoissa.


title: Titta Karakorpi

text: Karakorpi on ollut naimisissa Jaakko Pakkasvirran kanssa. Hän on ohjannut useita TV-elokuvia.


title: Kurjenpolvet

text: Kurjenpolvet ("Geranium") on koppisiemenisten kasvisuku, joka kuuluu kurjenpolvikasvien heimoon. Sukuun kuuluu arviolta yli 200 lajia, joista Suomessa kasvaa luonnonvaraisena lähteestä riippuen toistakymmentä lajia. Varsinkin Amerikassa puutarhaväen keskuudessa sukunimeä "Geranium" on käytetty myös läheisten pelargonien nimenä, mutta niiden tieteellinen nimi on "Pelargonium". "Geranium"-suvun kasveja on risteytettykin. Suvun lajeissa on koristekasveina käypiä, mutta osa on yksi- ja osa monivuotisia.


title: Kurjenpolvet

text: Osa lajeista on alkuperäisiä, osa ihmisen toiminnan tuloksena Suomeen levinneitä.


title: Tuula Hällström

text: Tuula Hällström (s. 1978) on suomalainen pianisti.


title: Tuula Hällström

text: Hällström on erikoistunut lied- ja kamarimusiikkiin. Hän voitti Pieksämäellä järjestettävän, Suomen ainoan lied-pianistikilpailun kesällä 1999. Viulisti Anna Kahanpään kanssa hän voitti kamarimusiikkikilpailu Juvenalian vuonna 1995 ja selviytyi Kuhmon kansainvälisen duokilpailun finaaliin vuonna 1998. Soolopianistina hän on saavuttanut toisen sijan Ilmari Hannikainen -pianokilpailussa vuonna 1996, ja hänet palkittiin myös Helmi Vesa -kilpailussa tammikuussa 1999.


title: Tuula Hällström

text: Opintonsa Hällström aloitti Länsi-Helsingin Musiikkiopistossa opettajanaan mm. Collin Hansen, jonka kanssa yhteistyö jatkui myös Sibelius-Akatemiassa. Keväällä 2003 hän suoritti pianodiplominsa erinomaisin arvosanoin opettajanaan professori Erik T. Tawaststjerna. Mestarikursseilla Hällströmin opettajina ovat olleet mm. Konstantin Bogino ja Ralf Gothóni, ja lied-musiikkia hän on opiskellut Collin Hansenin lisäksi mm. Gustav Djupsjöbackan, Ilmo Rannan ja Eero Heinosen johdolla.


title: Tuula Hällström

text: Tuula Hällström on esiintynyt Suomessa mm. Naantalin Musiikkijuhlilla, Tuusulanjärven Kamarimusiikissa, Joutsenon Taidekesässä, Kangasniemen Musiikkiviikoilla, Mäntän Musiikkijuhlilla ja Savonlinnan Oopperajuhlilla. Kotimaan lisäksi hän on konsertoinut myös mm. Ruotsissa, Virossa, Puolassa, Britanniassa, Unkarissa ja USA:ssa.


title: Tuula Hällström

text: Tuula Hällströmin puoliso oli päätoimittaja Jarmo Papinniemi.


title: Andreas Klöden

text: Andreas Klöden (s. 22. kesäkuuta 1975 Mittweida, Saksan demokraattinen tasavalta) on entinen saksalainen maantiepyöräilijä, joka on sijoittunut kahdesti kolmen parhaan joukkoon Ranskan ympäriajossa.


title: Andreas Klöden

text: Klöden saavutti pronssia alle 23-vuotiaiden aika-ajon MM-kilpailussa vuonna 1996. Hän aloitti ammattilaisuransa "Team Deutsche Telekomin" (nykyisin Team HTC-Columbia) väreissä vuonna 1998 voittaen debyyttivuonnaan "Niedersachsen Rundfahrt" -kilpailun. Klödenin ensimmäinen huippuvuosi oli 2000, jolloin hän voitti sekä Pariisi–Nizza-ajon että Baskimaan ympäriajon – hän voitti kummassakin kilpailussa lisäksi aika-ajoetapin. Samana vuonna Klöden saavutti olympiapronssia maantieajossa tallitoveriensa Jan Ullrichin ja Aleksandr Vinokurovin jälkeen. Olympialaisten aika-ajossa hän oli kahdestoista.


title: Andreas Klöden

text: Muutaman vaisumman vuoden jälkeen Klöden palasi huipulle 2004. Hän sijoittui keväällä kuudenneksi La Flèche Wallonne -klassikossa, voitti kesäkuussa Saksan maantieajon mestaruuden ja sijoittui heinäkuussa Ranskan ympäriajon kokonaiskilpailussa toiseksi; hän oli "Tour de Francessa" kahdella etapilla toinen ja kolmella kolmas.


title: Andreas Klöden

text: Vuoden 2006 huhtikuussa Klöden voitti "Rothaus Regio Tour" -kilpailun. Hän sijoittui Ranskan ympäriajossa alun perin kolmanneksi, mutta nousi toiselle sijalle Floyd Landisin jäätyä kiinni dopingista.


title: Andreas Klöden

text: Klöden edusti Astana Teamia 2007–2009. Hän voitti 2007 maaliskuussa Tirreno-Adriaticon sekä huhtikuussa Circuit de la Sarthe -kilpailun. Ranskan ympäriajossa hän sijoittui prologissa toiseksi ja 13. etapilla, aika-ajossa, kolmanneksi, mutta joutui keskeyttämään ympäriajon Astanan vetäydyttyä kilpailusta Aleksandr Vinokurovin doping-käryn jälkeen.


title: Andreas Klöden

text: Vuonna 2008 Klöden voitti Tour de Romandien kokonaiskilpailun sekä kolmannen etapin, aika-ajon. Sveitsin ympäriajossa hän sijoittui toiseksi Roman Kreuzigerin jälkeen.


title: Andreas Klöden

text: Kausilla 2010–2011 Klöden edusti Team RadioShack -tallia ja vuodesta 2012 alkaen RadioShack-Nissan-Trek / RadioShack-Leopard-Trek -joukkuetta. Hän päätti uransa kauden 2013 jälkeen.


title: Lauluja Nuppilasta

text: Lauluja Nuppilasta on Lapinlahden Lintujen järjestyksessään neljäs studioalbumi. Se julkaistiin vuonna 1988.


title: Lauluja Nuppilasta

text: Kappaleesta "Kuppilan tango" on tehty myös musiikkivideo, joka esitetään "Seitsemän kuolemansyntiä"-sketsisarjan ensimmäisessä osassa.


title: Lauluja Nuppilasta

text: Albumilla esiintyvät yhtyeen varsinaisen kokoonpanon lisäksi sen entinen rumpali Jan Noponen ja ex-pianisti Ari "Arvid" Kettunen, joista jälkimmäinen esitti itse säveltämänsä kappaleen "Patja-apina". Se oli viimeinen Kettusen yhtyeelle tekemä sävellys tai esiintyminen, Noponen on tämän jälkeen vielä toisinaan esiintynyt yhtyeen klassisten kokoonpanojen ("Lapinlahden Linnut vm. -83" ja "The Original Lapinlahden Linnut" ovat olleet ennen yhtyeen vuoden 1990 kokoonpanon comebackia ajoittain esiintyneitä erikoiskokoonpanoja) konserteissa.


title: Lauluja Nuppilasta

text: Lisäksi albumilla vierailevat yhtyeen pitkäaikaiset sessiokitaristi Pekka Rechardt (josta myöhemmin tuli yhtyeen vakituinen jäsen) sekä -basisti Pekka Pohjola.


title: Lauluja Nuppilasta

text: Useimpien muiden yhtyeen albumien tavoin myös tämän levyn kannen on piirtänyt Matti Jaaranen.


title: Lauluja Nuppilasta

text: Albumin tyyli on hyvin vaihteleva. Osa kappaleista, kuten "Miksi surisin" ja "Saako niin tehdä" on Lapinlahden Linnuille perinteisiä humoristisia poprock-ralleja, kun taas "Kohta varisee!" on tyylillisesti lähellä rock 'n' rollia. Albumilla on myös kokeellisempia kappaleita, kuten rockin ja tangon risteyttävä "Kuppilan tango" ja B-puolen progressiivisiakin vivahteita sisältävät "Suuri juokseva ihminen" ja "Talonmiehen perhonen".


title: Lauluja Nuppilasta

text: "Lauluja Nuppilasta" on yksi Lapinlahden Lintujen arvostetuimpia levyjä, mutta ilmestyessään sitä arvosteltiin mm. "kuivaksi ja väkinäiseksi". Sittemmin albumin arvostus on kuitenkin noussut.


title: Japanin perustuslaki

text: Japanin perustuslaki on vuodelta 1947. Sen mukaan maassa vallitsee parlamentaarinen järjestelmä. Perustuslain tunnetuin kohta on sen yhdeksäs artikla, joka määrittelee, että Japani ei koskaan julista sotaa, ja siten maassa ei voi olla myöskään sotavoimia.


title: Japanin perustuslaki

text: Perustuslain osat ovat:Perustuslaki laadittiin toisen maailmansodan jälkeen liittoutuneiden miehittäessä Japania. Sen tarkoitus oli korvata aikaisempi keisarivalta liberaalilla demokratialla.


title: Elämä janottaa

text: Elämä janottaa on Lapinlahden Lintujen järjestyksessään viides studioalbumi. Albumi julkaistiin vuonna 1989. Albumista myönnettiin yhtyeelle sen ensimmäinen kultalevy. Albumi on myyty yhteensä 33 105 kappaleella, ja se nousi Suomen virallisen listan kolmannelle sijalle, pysyen listalla yhteensä 21 viikkoa.


title: Elämä janottaa

text: Levyn kappaleet "Paarma-tango", "Älä pure mun ananasta", "Katselen urheilua" sekä "Pentti polttaa taloja" on esitetty musiikkivideoina sketsisarjassa Seitsemän kuolemansyntiä. Kappale "Hip hop" oli saman sketsisarjan jaksojen loppulauluna.


title: Grrr!

text: Grrr! on Lapinlahden Lintujen vuonna 1992 julkaistu ja järjestyksessään 7. studioalbumi. Se oli myös viimeinen yhtyeen albumi, josta julkaistiin myös vinyylilevy.


title: Grrr!

text: Levyn kappaleista "Se tekee gutaa", "Vanha suomalaisten poikain vitutuslaulu", "Olaa ja Lailaa" sekä "Tiiviö" on esitetty musiikkivideot sketsisarjassa "Kuudesti laukeava". Kappaleista "Kalliossa", "Sä teet mut hulluksi" ja "Paina kaasua Morgan" on myös tehty erilliset musiikkivideot.


title: Grrr!

text:
Siinä missä Lapinlahden Linnut oli 1980-luvulla tehnyt melko puhdasta huumorimusiikkia, yhdistyi tähän tyyliin Grrr!:llä huomattavasti rockmaisempi tyyli. Kappaleet kuten "Se tekee gutaa", "Hengessä kollaan" ja "Paina kaasua Morgan" ovat tyylillisesti melko raskastakin rock 'n' rollia, viimeisen muistuttaessa jopa hard rockia. Muutenkin albumin yleisilme on jykevämpi ja raskaampi verrattuna yhtyeen ensimmäiseen selkeästi rock-tyyliä edustaneeseen albumiin "Tähdet kertovat". Grrr! lieneekin Lapinlahden Lintujen rockein albumi. Tähän vaikutti erityisesti yhtyeeseen kaksi vuotta aiemmin liittynyt, sen ensimmäinen vakituinen kitaristi Veli-Pekka "Puka" Oinonen, joka tällä albumilla ensimmäisen kerran osallistui merkittävästi säveltämiseen; vaikka hän olikin esiintynyt Tähdet kertovat -albumilla, hän oli sen kohdalla osallistunut vain kahden kappaleen säveltämiseen. Grrr!:llä Oinonen ja yhtyeen vakiosäveltäjä Pekka Hedkrok sävelsivät molemmat useita kappaleita. Yhtye onkin kertonut hakeneensa albumille tietoisesti rockimpaa tyyliä.
Lisäksi kappaleessa "Tiiviö" vierailevat:Albumin tuottivat Kari Kalén, Pekka Hedkrok ja Puka Oinonen. Sen äänitti Kari Kalén.


title: Köyhän taivas

text: Köyhän taivas on Lapinlahden Lintujen järjestyksessään kahdeksas studioalbumi. Se julkaistiin vuonna 1994.


title: Köyhän taivas

text: Single ”Köyhän taivas” on ainoa Lapinlahden Lintujen single, joka on myynyt virallisen singlelistan ykköseksi. Köyhän taivas oli ykkösenä kaksi viikkoa , ja se kuuluukin Lapinlahden Lintujen tunnetuimpiin kappaleisiin. Raita "Perse" sisältää vain perse-sanoja, joita kappaleessa toistetaan jatkuvasti. Useimmat levyn kappaleista on esitetty musiikkivideoina sketsisarjassa "Lapinlahden Linnut -Show".


title: Tyttö huutaa hii!

text: Tyttö huutaa hii! on Lapinlahden Lintujen järjestyksessään 9. studioalbumi. Se julkaistiin vuonna 1995. Albumin paras listasijoitus Suomen virallisella albumilistalla oli 24.


title: Tyttö huutaa hii!

text: Levyn kappaleita on esitetty musiikkivideoina viihdesarjassa "Lapinlahden Linnut!".


title: Shichi-go-san

text: Shichi-go-san (7-5-3) on japanilainen juhlapäivä, jonka sankareita ovat seitsemän- ja kolmivuotiaat tytöt sekä kolme- ja viisivuotiaat pojat. Shichi-go-san -päivänä juhlistetaan näiden lasten siirtymistä ikäkaudesta toiseen. Sitä juhlitaan vuosittain 15. marraskuuta, tai sitä lähimpänä viikonlopun päivänä.


title: Shichi-go-san

text: Merkkipäivän vieton sanotaan alkaneen Japanin hovissa Heian-kaudella. Numerot 7, 5 ja 3 ovat tärkeitä japanilaisessa numerologiassa, jonka mukaan parittomat luvut ovat onnennumeroita.


title: Shichi-go-san

text: Meiji-kaudelle mennessä tapa oli levinnyt myös kansan pariin, ja päivä viettoon oli lisätty vierailu temppelissä päivänsankarien kanssa. Tytöt ja pojat puettiin kimonoon, monet ensimmäistä kertaa eläessään.


title: Tanabata

text: Tanabata on japanilainen juhlapäivä, joka liittyy tähtiin ja kuukalenteriin. Se juhlistaa Vegan ja Altairin kohtaamista, Linnunradan samalla puolella. Se sijoittuu kuukalenterin seitsemännen kuukauden seitsemänteen päivään; länsimaisessa kalenterissa se osuu elokuulle - esimerkiksi vuonna 2007 juhla oli 19. elokuuta.


title: Tanabata

text:
Tanabataa juhlitaan ripustamalla erityisiin toivomuspuihin paperikoristeita, joihin on kirjoitettu toivomus.
Koristeen muodolla on symbolinen merkitys: kimonolla voi toivoa parempaa ompelutaitoa, kirjeen avulla kauniimpaa käsialaa.


title: Rytinki

text: Rytinki eli Rytinkisalmi on kylä Pudasjärven kaupungissa noin 50 kilometrin päässä kaupungin keskustaajamasta Kurenalta koilliseen päin Livojoen varrella. Kylän päätieyhteydet ovat yhdystie 8570 ja seututie 858.


title: Rytinki

text: Kylällä sijaitsee muun muassa Tarmo-kauppaketjuun kuuluva Rytingin Lähikauppa, jossa on myös asiamiesposti, kahvio, apteekki ja polttoaineen jakelupiste.


title: Rytinki

text: Rytingistä eroaa tiet Ruuhensuolle, Sarakylään ja Tuhansuolle. Tuhansuolle päin mentäessä pääsee myös Ranualle.


title: Vol. 1 (Hurtin albumi)

text: Vol.1 on Hurtin toinen studioalbumi, joka julkaistiin 21. maaliskuuta 2006. Se on ensimmäinen Capitol Recordsin julkaisema levy. Albumin tunnetuin kappale on singlenä julkaistu "Rapture", joka soi melko ahkerasti Suomenkin radio- ja musiikkikanavilla.


title: Vol. 1 (Hurtin albumi)

text: Albumi nousi Suomen virallisen listan sijalle 36.


title: Allen Klein

text: Allen Klein (18. joulukuuta 1931 Newark, New Jersey, Yhdysvallat – 4. heinäkuuta 2009) oli yhdysvaltalainen liikemies. Hän toimi muun muassa The Rolling Stonesin ja The Beatlesin managerina sekä Apple Corpsin johtajana.


title: Allen Klein

text: Klein perusti oman yrityksensä ABKCO Recordsin 1950-luvun lopulla, The Rolling Stonesin ja The Beatlesin lisäksi hänen asiakkaihinsa kuuluivat muun muassa Sam Cooke, Bobby Darin ja Herman's Hermits. Klein omisti oikeuden The Rolling Stonesin 1960-luvun tuotantoon – sopimus, jota Keith Richards kutsui myöhemmin ”oppirahoiksi”. The Beatles palkkasi Kleinin managerikseen vuonna 1969 Paul McCartneyn vastusteluista huolimatta. McCartney olisi halunnut tehtävään appensa Lee Eastmanin. Hän sai neuvoteltua Beatleseille rahakkaan sopimuksen, mutta yhtye hajosi vuonna 1970. Vuotta myöhemmin Klein oli järjestelemässä George Harrisonin Concert for Bangladesh -hyväntekeväisyyskonserttia Madison Square Gardenissa.


title: Allen Klein

text: Associated Pressin mukaan Klein oli esikuvana John Belushin vuoden 1978 elokuvassa "The Rutles" esittämälle lipevälle managerihahmolle Ron Declinelle. Hänen myös sanotaan inspiroineen John Lennonin vuoden 1974 laulun ”Steel and Glass”. Klein kuoli 77-vuotiaana kärsittyään Alzheimerin taudista.


title: The Consumation

text: The Consumation on Hurt-yhtyeen omakustannealbumi. Levyä tehtiin vain noin 2 000 kappaletta.


title: Poijula

text: Poijula on kylä Pudasjärven kaupungissa. Kylä sijaitsee valtatien 20 varrella noin 30 kilometrin päästä kaupungin keskustaajamasta Kurenalta Kuusamoon päin.


title: Poijula

text: Kylässä sijaitsee muun muassa vuonna 1955 rakennettu, nykyään lakkautettu Poijulan koulu, johon oppilaat tulivat Poijulasta, Pintamolta, Haisuvaarasta, Iinattijärveltä sekä Valkilta.


title: Päikköpari

text: Päikköpari () on filateliatermi, jolla tarkoitetaan postimerkkiparia, jossa postimerkit ovat ylösalaisin toisiinsa verrattuina joko tahallisesti tai tahattomasti. Yleensä niitä tehdään keräilytarkoituksiin, vaikka virheeseen voi olla valmistuksen aikainen mekaaninenkin syy.


title: Sōseki Natsume

text: Sōseki Natsume (, 9. helmikuuta 1867 – 9. joulukuuta 1916) oli japanilainen kirjailija, yksi Meiji-kauden tärkeimmistä romaanikirjailijoista. Vuosina 1984–2004 hänen kuvansa oli tuhannen jenin setelissä. Hän asui Bunkyōn alueella Tokiossa.


title: Sōseki Natsume

text: Natsume opiskeli Britanniassa vuosisadan vaihteessa. Hän aloitti kirjallisen uransa runoilla ja novelleilla. Hänen kuuluisimpia teoksiaan ovat kuitenkin romaanit "Kokoro" (1914, suomennettu 1985), "Botchan" (1906) ja "Wagahai wa neko de aru" (”Minä olen kissa”, 1905).


title: Bastia

text: Bastia on 43 577 asukkaan (2006) kaupunki Korsikan pohjoisosassa. Se on Haute-Corsen departementin pääkaupunki. Bastia on Korsikalle tärkeä satamakaupunki ja vuoteen 1811 asti Bastia oli Korsikan pääkaupunki.


title: Bastia

text: Bastian kaupunki perustettiin virallisesti vuonna 1372, mutta alueella on ollut asutusta ja Rooman valtakunnan ajoilta lähtien. Bastian perusti alueen genovalainen kuvernööri, joka ennen kaupungin perustamista asui malarian riivaamalla alueella useiden kilometrien päässä nykyisestä Bastiasta. Kuvernööri päätti rakentaa linnan ja kauppapaikan nykyisen Bastian kohdalle. Nimi Bastia tuleekin linnoitusta merkitsevästä sanasta "bastiglia". Linna sijaitsi tärkeällä paikalla mereltä tulevia hyökkäyksiä ajatellen, mutta paikalliselle korsikalaiselle väestölle se edusti genovalaista sortovaltaa. Kapinoivat paikalliset piirittivät ja ryöstivätkin linnoituksen useaan otteeseen verotuksen takia. Tästä huolimatta Bastia kasvoi.


title: Bastia

text: Napoleonin aikana syntyneet kapinat kukistettiin verisesti. Kova isku Bastian kaupungille oli saaren pääkaupungin siirtäminen Bastiasta Ajaccioon vuonna 1811. Toisessa maailmansodassa saari oli akselivaltojen miehittämä ja vuonna 1943 Yhdysvaltain ilmavoimat pommittivat kaupunkia tietämättä, että vihollisjoukot olivat jo perääntyneet sieltä pois. Monet kaupungin vapautumista kaduilla juhlimassa olleet saivat surmansa ja monet rakennukset tuhoutuivat. Sodan jälkeen Bastian kehitykseen on vaikuttanut etenkin sen satama ja siitä saatava taloudellinen hyöty.


title: Bastia

text: Bastian lentoaseman kautta kulkee vuosittain 800 000 matkustajaa. Bastian sataman kautta kulkee vuosittain yli 2 miljoonaa matkustajaa ja liikennettä on muun muassa Marseillen, Nicen, Toulonin, Genovan, Livornon ja Savonan satamiin. Kaupungista kulkee junaradat Bastia-Ajaccio, Bastia-Pone Leccia ja Bastia-Calvi.


title: Pallava

text: Pallava (, ) oli kuningaskunta Etelä-Intiassa. Pallava oli Sātavāhanan vasallivaltio, kunnes saavutti itsenäisyyden Sātavāhanan menetettyä otteensa Krishnajoen suistoalueella, jota kutsuttiin tuolloin nimellä Pallava Bogga. Hiljalleen pallavalaiset liikkuivat etelään ja perustivat pääkaupunkinsa Kanchipuramin 300-luvulla. Kuningaskunta vauraustui ja kasvoi Mahendravarman I:sen (571–630) ja Narasimhavarman I:sen (630–668). Pallava hallitsi teluguita ja pohjoisia tamilialueita 800-luvulle saakka, eli noin kuusi vuosisataa.


title: Pallava

text: Pallavan kuningaskunta oli valta-ajallaan jatkuvasti kahakoissa sekä pohjoisen naapurinsa Chalukyan että eteläisten tamilivaltioiden Cholan ja Pandyan kanssa.


title: Pallava

text: Pallavalaiset muistetaan etenkin heidän dravida-arkkitehtuurin suosimisesta, minkä jäljet näkyvät nykyään Mahabalipuramissa. Pallavan voimakkaat hallitsijat jättivät jälkeensä hienoja veistoksia ja temppeleitä, jotka ovat pystyssä edelleen tänään.


title: Monoliitti

text: Monoliitti tulee latinan sanasta "monolithus", joka puolestaan on peräisin kreikan sanasta "μονόλιϑος" (monólithos). Kreikan sana voidaan jakaa kahteen osaan: "μόνος" (’yksi’ tai ’yksi ainoa’) ja "λίϑος" (’kivi’).


title: Monoliitti

text:
Geologiassa monoliitti on vuori, joka koostuu yhdestä ainoasta kivestä.
Arkkitehtuurissa monoliitilla tarkoitetaan monumentissa tai rakennuksessa olevaa suurta kokonaisuutta, joka on hakattu yhdestä kivestä. Monoliitti voi muodostaa myös monumentin kokonaisuudessaan.


title: Monoliitti

text: Kuvanveistossa monoliitti on yhdestä kivestä veistetty teos. Esimerkiksi Petarissa olevaa Aleksanterin pylvästä kutsutaan monoliitiksi.


title: Monoliitti

text: Tekniikassa monoliitti voi viitata laitteeseen tai laitteen osaan, joka on "yhtä kappaletta", eikä sitä ole ainakaan virallisesti suunniteltu kunnostettavaksi. Monoliitin mentyä epäkuntoon tai saavutettuaan suunnitellun elinkaarensa se vaihdetaan kokonaan.


title: Ala-Siurua

text: Ala-Siurua on Pudasjärven kaupungin luoteisosassa sijaitseva noin 170 asukkaan kylä, joka kuuluu Siuruan kylän jaettuun osa-alueeseen. Se sijaitsee noin viidenkymmenen kilometrin päästä kaupungin keskustasta. Kylä on levittäytynyt Kalliosuolle ja Siuruanjoen varteen.


title: Ala-Siurua

text: Kylällä ei enää ole koulua, lähimmät peruskoulut sijaitsevat Aittojärven kylässä ja Yli-Iin Tannilassa. Kylän asukkaat saavat ostettua päivittäistavaransa myymäläautosta.


title: Ala-Siurua

text: Kylällä on monipuoliset harrastusmahdollisuudet, kuten metsästys, kalastus ja marjastus, ja varsinkin kesäisin sinne kerääntyy hillankerääjiä. Ala-Siurualla on myös työväentalo, jossa pidetään tansseja.


title: Ala-Siurua

text: Ala-Siuruan Siuruankankaalla on Euroopan unionin alueen vanhin kallio.


title: The Sweet’s Biggest Hits

text: The Sweet's Biggest Hits on brittiläisen Sweet-yhtyeen kokoelma-albumi vuodelta 1972. Se sisältää kaikki vuosien 1971–1972 singlejen a-puolet ja muutaman kappaleen debyyttialbumilta "Funny How Sweet Co-Co Can Be".


title: The Sweet’s Biggest Hits

text:
A-puoli
B-puoli


title: The Cyan Velvet Project

text: The Cyan Velvet Project (yhtye on käyttänyt itse myös lyhennettä "CVP") oli tamperelainen metalliyhtye, joka yhdisteli musiikissaan hyvinkin erilaisia tyylilajeja. Yhtyeen perustivat kitaristi/säveltäjä Timothy Diz ja laulaja Samuel Raggy vuonna 2000, ja se julkaisi ensimmäisen kaupallisen singlensä "City of White Lilies" toukokuussa 2006 allekirjoitettuaan levytyssopimuksen Poko Rekordsin kanssa. Toinen single "Passive Attack" sekä esikoisalbumi "The Essence of Disposal" julkaistiin saman vuoden syyskuussa, joita seurasi tammikuussa 2007 kolmas single "For Some" sekä ehdokkuus vuoden tulokkaaksi Finnish Metal Awards 2006:ssa. Toinen täyspitkä albumi "The Towers And the Blizzard" julkaistiin 19. maaliskuuta 2008. Kumpikaan levy ei pääsääntöisesti positiivisista arvoista huolimatta saavuttanut listasijoituksia. Omakustanteinen, vain Internetissä julkaistu "Promotional EP 2009" julkaistiin kesällä 2009, mutta jo saman vuoden joulukuussa yhtye ilmoitti jäävänsä määrittelemättömän pituiselle tauolle. Kesäkuussa 2010 The Cyan Velvet Project ilmoitti lopettavansa kokonaan, ilmoittaen lopettamisen syyksi ajan ja resurssien puutteen joidenkin jäsenten kohdalla.


title: Ray Barbee

text: Ray Barbee on yhdysvaltalainen ammattirullalautailija San Josésta, Kaliforniasta. Hän aloitti rullalautailun 1980-luvun puolivälissä ja osallistui merkittävästi lajin kehittämiseen vuosikymmenen lopulla ja seuraavan vuosikymmenen alkupuolella. Hän on lautaillut pääasiassa Powell Peralta - ja The Firm -rullalautamerkeille, sekä nykyisin Elementille. Vans-kenkäyhtiö on tehnyt hänelle nimikkokengän.


title: Ray Barbee

text: Barbee on myös muusikko ja soittaa useita soittimia. Vuonna 2003 hän julkaisi ensimmäisen EP:nsä, joka sisältää jazz-vaikutteista instrumentaalimusiikkia. Kaksi vuotta myöhemmin seurasi täyspitkä albumi "In Full View".


title: Mário de Sá-Carneiro

text: Mário de Sá-Carneiro (19. toukokuuta 1890, Lissabon – 26. huhtikuuta 1916, Pariisi) oli portugalilainen kirjailija ja runoilija. Hänen teoksensa edustivat modernismin tyylisuuntausta ja käsittelevät muun muassa yksinäisyyttä, itsevihaa, obsessiivisuutta, mielipuolisuutta ja sukupuoli-identiteetin häiriöitä.


title: Mário de Sá-Carneiro

text: Sá-Carneiro syntyi Lissabonissa vuonna 1890. Hän menetti äitinsä kaksivuotiaana ja isoäitinsä yhdeksänvuotiaana, eikä hänen isänsä matkojensa takia osallistunut tiiviisti perheen elämään. Sá-Carneiro opiskeli lakia vuosina 1911–1912, mutta omistautui pian kirjoittamiselle. Hän tunsi useita portugalilaisia kirjailijoita, kuten Fernando Pessoan ja Almada Negreirosin. Sá-Carneiro matkusti vuonna 1912 Pariisiin opiskellakseen Sorbonnen yliopistossa. Pian sen jälkeen hän vajosi syvään masennukseen, jonka syiden arvellaan olleen taloudelliset vaikeudet, etäinen isäsuhde ja ongelmat seksuaalisuuden kanssa – aikakauden lähteet viittaavat hänen olleen homoseksuaalinen. Vuonna 1916 Sá-Carneiro teki Pariisissa itsemurhan ottamalla yliannostuksen strykniiniä. Hän oli kuollessaan 25-vuotias.


title: Ryhmä Oinonen

text: Ryhmä Oinonen (Ryhmä O tai RO) oli 18. kesäkuuta 1941 muodostettu suomalainen sotatoimiyhtymä, joka lakkautettiin huhti-toukokuussa 1942.Ryhmä Oinosta muodostettaessa liitettiin sen joukoiksi 2. Jääkäriprikaati (2. JPr) ja Ratsuväkiprikaati (Rv.Pr.).


title: Ryhmä Oinonen

text: Ryhmä Oinonen perustettiin liikekannallepanon yhteydessä kesäkuun loppupuoliskolla 1941. Sen tarkoituksena oli olla vain tilapäisyhtymä perustamisen ja hyökkäysvaiheen alun aikana. Aluksi tähän liki divisioonan vahvuiseen yhtymään kuuluivat 2. Jääkäriprikaati ja Ratsuväkiprikaati.


title: Ryhmä Oinonen

text: Ennen hyökkäyksen alkua oli RO ryhmitetty Tuupovaara-Hattuvaara väliselle alueelle Ilomantsiin. Hyökkäys ei edennyt suunnitellusti, vaan keskeytyi neuvostojoukkojen sitkeään vastarintaan ja puolustajan tehokkaaseen maaston käyttöön. Sota Ilomantsissa sai jopa Suomen sisällissodan piirteitä, kun RO:ta oli vastassa karjalaisista, inkeriläisistä ja suomalaisista kommunisteista muodostettu puna-armeijan Jalkaväkirykmentti 126 (JR 126), joka kuului 71. divisioonaan. Jalkaväkirykmentti oli alun perin kuulunut Terijoen hallituksen muodostamaan Suomen Kansanarmeijaan.


title: Ryhmä Oinonen

text: RO alistettiin saksalaiselle 163. divisioonalle 19. heinäkuuta. Heinäkuun lopussa ja elokuun alussa yrittivät suomalaiset ja saksalaiset yhdessä edetä Suvilahteen ja Suojärvelle. Neuvostojoukot kuitenkin torjuivat kaikki hyökkäykset. Suomalais-saksalaiset joukot saivat läpimurron Suojärvellä 20. elokuuta ja RO irrotettiin saksalaisdivisioonasta. Syyskuun aikana sotatoimiyhtymä eteni kymmenisen kilometriä. Eikä lokakuun alussa hyökkäysmenestys parantunut. Tällä välillä tilapäisyhtymä sai vahvennuksina 2. Jääkäriprikaatin ja yhden divisioonan.


title: Ryhmä Oinonen

text: Lokakuun lopussa RO:sta ja 1. divisioonasta muodostettiin VII armeijakunta. Armeijakunta eteni 2. marraskuuta Kontupohjaan. RO:n viimeiseksi sotatoimeksi jäi Songunniemen valtaus marraskuun lopussa.


title: Ryhmä Oinonen

text: Tämän jälkeen Ryhmä Oinonen siirrettiin Kannaksen Armeijan reserviksi ja lopulta maaliskuussa 1942 hajotettiin.


title: Auckland Grammar School

text: Auckland Grammar School on vain pojille tarkoitettu koulu Aucklandissa, Uudessa-Seelannissa. Opetusta siellä annetaan 9-13-vuosiluokille. Koulu on yksi Uuden-Seelannin laajimpia. Se on vuonna 1868 perustettu ja sen motto on "Through difficulties to greatness".


title: Kaksi Vihtoria

text: Kaksi Vihtoria on Nyrki Tapiovaaran ohjaama suomalainen farssielokuva vuodelta 1939.


title: Kaksi Vihtoria

text: Elokuva oli ohjaajalleen haastava, sillä hän pyrki "puhtaaseen elokuvaan", kun Vihtoreiden tarina taas on sidottu tiukasti teatterin keinoihin. Elokuva kuvattiin lähes kauttaaltaan lavasteissa. Siitä sensuroitiin aikoinaan seitsemän minuuttia.


title: Kaksi Vihtoria

text: Elokuvan sivuosissa näyttelevät muun muassa Mirjami Kuosmanen laulajattarena sekä Nyrki Tapiovaara miehenä junanvaunun portailla. Oopperalaulajanakin suosiota niittänyt näyttelijä Martti Seilo nähdään ensi kerran valkokankaalla pianistin osassa. Elokuva on mustavalkoinen.


title: Kaksi Vihtoria

text: Elokuvan ravintolajaksossa ukulelea näppäilevä Matti Jurva esittää itse säveltämänsä ja Tatu Pekkarisen sanoittamat laulut "Väliaikainen", "Kun tanssii lambethwalkia, suonissa ei ole kalkkia" ja "Eikö lähdetä pikkasen istumaan".


title: Kaksi Vihtoria

text: Elokuvan aihe on sarjakuvasta Vihtori ja Klaara Tatu Pekkarisen näytelmän "Klaara ja hänen Vihtorinsa" (1931) kautta kierrätettynä.


title: Kaksi Vihtoria

text: Tarinan ytimessä on Rantamon perhe. Vihtori Rantamo on ulospäin piinkova liikemies ja luja perheenpää, tosiasiassa hän elää kuitenkin vaimonsa, Klaaran tossun alla. Kun vaimo lähtee matkalle, Vihtori päättää hieman irrotella. Hän esiintyy tarinan toiselle Vihtorille, ravintolayleisölle ja vahingossa radion kautta koko kansalle. Klaara sattuu kuulemaan lähetyksen ja järkyttyy, kun hänen Vihtorinsa uskaltautuu sovinnaisten rooliensa ulkopuolelle. Vanhat, totunnaiset roolit pitää palauttaa keinolla millä hyvänsä.


title: Kaksi Vihtoria

text: Elokuvan toisen Vihtorin sukunimi on Hiltunen. Hän on eronnut ja seurustelee Augustan kanssa. Klaara erehtyy luulemaan Augustaa hänen oman Vihtorinsa morsiameksi, lajityypin mukaisesti yritykset selvittää sekaannuksia synnyttävät uusia sekaannuksia ja väärinkäsityksiä. Vihtorin ja Klaaran tytär Hilkka puolestaan on pintaliitäjä, jonka elämän tärkein päämäärä tuntuu olevan avioliitto. Hän rakastuu "alempisäätyiseen" Robertiin, ja hänen vanhemmilleen se on suuren luokan järkytys. Hilkka ja Robert joutuvat voittamaan esteet, joita ajan yhteiskunta asettaa epäsäätyiselle parille. He ovat klassinen "rikas tyttö ja köyhä poika" -pari, joka luonnollisesti lopussa saa toisensa, vaikka heidänkin suhteensa laatu osoittautuu kovin pintapuoliseksi.


title: Kaksi Vihtoria

text: Erään kriitikon arviossa todetaan että kyseessä on Tapiovaaran heppoisin elokuva. Paikoin hienot jaksot jäävät kokonaisuuden junnaavan rytmin varjoon. Lopun itsemurhayritys on kuitenkin kenties suomalaisen elokuvan huvittavin.


title: Kaksi Vihtoria

text: "Kaksi Vihtoria" on esitetty harvakseltaan televisiossa, jossa se näytettiin ensi kerran 2. maaliskuuta 1974.


title: Yleisurheilu kesäolympialaisissa 1964

text: Vuoden 1964 kesäolympialaisissa Tokiossa järjestettiin yleisurheilussa 36 kilpailutapahtumaa, miehille 24 ja naisille 12.


title: Emerald

text: Emerald on englantia ja tarkoittaa smaragdia. Lisäksi Emerald voi viitata muun muassa seuraaviin asioihin:


title: Emerald

text: Maantieteessä:


title: Emerald

text: Merenkulussa:


title: Emerald

text: Muita merkityksiä:


title: Sulunmeri

text: Sulunmeri on Tyyneen valtamereen kuuluva merialue. Se rajoittuu pohjoisessa Palawanin saareen, etelässä Celebesinmereen, lännessä Borneon saareen ja idässä Filippiinien saariryhmään.


title: Bismarckinmeri

text: Bismarckinmeri (, ) on Tyynenmeren sivumeri Uuden-Guinean saaren koillispuolella. Bismarckinmereä rajaa IHO:n merialuejaottelun mukaan etelässä Uusi-Guinea, pohjoisessa Eteläinen Tyynimeri ja Uuden-Irlannin saari sekä kaakossa Uuden-Britannian saari ja Salomonmeri.


title: Bismarckinmeri

text: Merialueen pinta-ala on noin 40 000 neliökilometriä ja syvyys tyypillisesti 2 000 metriä, enimmillään 2 500 metriä. Meri oli vuosina 1885–1914 Saksan hallinnassa ja on nimetty valtakunnankansleri Otto von Bismarckin mukaan. Merialueen pohjois- ja itäreunan Uusi-Britannia ja Uusi-Irlanti kuuluvat Bismarckinsaariin.


title: Bismarckinmeri

text: Merialueen pohjassa on mineraaleja hyödyntävää kaivostoimintaa.


title: Yleisurheilu kesäolympialaisissa 1972

text: Vuoden 1972 kesäolympialaisissa Münchenissä järjestettiin yleisurheilussa 38 kilpailutapahtumaa, miehille 24 ja naisille 14.


title: Fábio Rochemback

text: Fábio Rochemback (s. 10. joulukuuta 1981 Soledade, Brasilia) on brasilialainen jalkapalloilija, joka edustaa portugalilaista Sportingia. Hänen pelipaikkansa on keskikentällä.


title: Fábio Rochemback

text: Rochemback on edustanut ammattilaisuransa aikana myös Internacionalia (1998–2001), FC Barcelonaa (2001–2003), Sportingia (2003–2005) ja Middlesbroughia (2005-2008). Sportingissa hän on pelannut vuodesta 2008 lähtien.


title: Fábio Rochemback

text: Brasilian maajoukkueessa Rochemback on pelannut seitsemän ottelua vuosina 2001–2002.


title: Bautzen

text: Bautzen (yläsorbiksi "Budyšin") on noin 40 000 asukkaan kaupunki Spreejoen varrella Saksin osavaltiossa Saksassa. Bautzen on sorbien kulttuurin keskus.


title: Bautzen

text:
Ensimmäinen kirjallinen maininta kaupungista on vuodelta 1002.
Se oli alkujaan slaavilainen kylä nimeltään Budyšin. Vuonna 1018 siellä sovittiin Saksan ja Puolan välinen rauhansopimus. Vionna 1033 kaupunki siirtyi Saksalle, vuonna 1319 Böömille ja 1635 Saksille.


title: Bautzen

text: Natsi-Saksan aikana Bautzenissa toimi keskitysleiri ja myöhemmin DDR:n aikanakin kaupungissa toimi kaksi vankilaa, Bautzen I, liikanimeltään "Gelbes Elend" ("Keltainen kurjuus") ja salainen Bautzen II. Näistä Bautzen II on vuodesta 1993 alkaen ollut muistomerkkinä, mutta Bautzen I toimii edelleen vankilana.


title: Drawing Restraint 9 (soundtrack)

text: Drawing Restraint 9 on Björkin soundtrack samannimisestä elokuvasta. Albumi ilmestyi vuonna 2005.


title: Kulosaaren silta

text: Kulosaaren silta on vuonna 1957 valmistunut silta, joka yhdistää Kulosaaren Helsingin kantakaupunkiin. Sillan kautta kulkee 3+3-kaistainen Itäväylä joka on osa seututietä 170. Aiemmin sillan kautta kulkivat myös valtatie 6 ja valtatie 7, mutta ne siirrettiin kulkemaan Viikin kautta Lahdenväylää yhdessä valtatien 4 kanssa. Nykyään valtatie 7 alkaa virallisesti Porvoonväylän alusta ja valtatie 6 Koskenkylästä.


title: Kulosaaren silta

text: Silta oli valmistuessaan ajan mittapuussa hyvin suuri: 321 metriä pitkä ja 32 metriä leveä. Helsingin kaupunginvaltuusto päätti sillan rakentamisesta maaliskuussa 1950. Sillan suunnitteli Bruno Kivisalo Silta suunniteltiin niin leveäksi, että metro mahtuisi sille, mutta myöhemmin ilmeni, että silta oli kuitenkin liian kapea. Metrosuunnitelmat olivat 1950-luvulla vasta ajatustasolla ja silloin pohdinnassa ollut metrokalusto muistutti enemmän pikaraitiotievaunuja kuin nykyisiä Helsingin leveitä metrovaunuja. Raiteille varattu keskikaista otettiin myöhemmin autoliikenteen käyttöön. Metroliikenteelle rakennettiin myöhemmin oma silta Kulosaaren sillan pohjoispuolelle.


title: Kulosaaren silta

text: Kivisalo voitti sillan suunnittelukilpailun. Sillassa on kantavana rakenteena teräspalkit ja se on varhaisia hitsattuja siltoja Suomessa. Sillan suunnittelussa Kivisalo käytti Suomessa ensimmäistä kertaa arinateoriaa, joka myöhemmin yleistyi palkisiltojen suunnittelussa. Arinaksi kutsutaan rakennetta, jonka muodostavat ristikkäiset palkit. Kulosaaren sillassa on yhdeksän aukkoa, joiden jännemitat ovat 30, 34, 35, 30, 35, 40, 42, 40 ja 35 metriä.


title: Kulosaaren silta

text:
Silta on varsin kuormitettu, sillä sen kautta kulkee päivittäin noin 65 000 ajoneuvoa. Sillan rakenteita vahvistettiin useita vuosia kestäneessä urakassa 2010-luvulla ja kun työt olivat lähes valmiita kesällä 2010, sillan alla olleet rakennustelineet ja osa kaukolämpöputkien eristeistä syttyivät tuleen. Tulipalo heikensi sillan kantavia rakenteita siinä määrin että osa niistä jouduttiin vaihtamaan. Työt saatiin niiden osalta valmiiksi loppukesällä 2011.
Kulosaaren sillan kevyen liikenteen väylä on sallittu mopoille.


title: Kulosaaren silta

text: Aiemmin paikalla sijainnut puurakenteinen avattava kääntösilta sijaitsi nykyisen metrosillan kohdalla ja se purettiin uuden Kulosaaren sillan valmistuttua. Vanhalle sillalle oli sijoitettu myös Kulosaaren raitiotien kiskot. Raitiovaunuliikenne Kulosaareen oli ollut keskeytettynä vuodesta 1936 lähtien siltapenkereen vajoamisen vuoksi, mutta 1937 linjaa liikennöitiin tilapäisesti ja vuodesta 1939 lähtien uudestaan vakituisesti sodan aiheuttaman linja-autopulan vuoksi. Lopullisesti raitioliikenne sillalla lopetettiin 14. helmikuuta 1951.


title: Kulosaaren silta

text: Vanha Kulosaaren puusilta oli valmistunut ja sen rakenne koostui paalupukeista ja lyhyistä puupalkeista. Silta oli puiseksi katusillaksi kookas; se oli valmistunut vuonna 1918.


title: Yleisurheilu kesäolympialaisissa 1976

text: Vuoden 1976 kesäolympialaisissa Montrealissa järjestettiin yleisurheilussa 37 kilpailutapahtumaa, miehille 23 ja naisille 14.


title: Infinity on High

text: Infinity on High on Fall Out Boyn 6. helmikuuta 2007 julkaistu neljäs albumi. Levy myi ensimmäisellä viikolla 260 000 kappaletta. Ensimmäinen single ”This Ain't a Scene, It's an Arms Race” saavutti toisen sijan Billboard Hot 100 -listalla.


title: Infinity on High

text: Albumi debytoi Yhdysvalloissa Billboard 200 -listan ensimmäisellä sijalla. Suomessa se ylsi virallisen albumilistan sijalle 37.


title: Soledade

text: Soledade on noin 25 000 asukkaan kaupunki eteläisessä Brasiliassa, Rio Grande do Sulin osavaltiossa.


title: Soledade

text: Kaupunki tunnetaan lempinimellä "Capital das Pedras Preciosas", eli suomeksi "Kallisarvoisten kivien pääkaupunki". Suuri osa maailman ametistivaroista onkin kaupungin läheisyydessä ja suurin osa Soledaden tehtaista on keskittynyt ametistien jalostukseen ja vientiin. Ehkä tunnetuin soledadelainen on Brasilian maajoukkueeseenkin edennyt jalkapalloilija Fábio Rochemback.


title: Las Vegas Wranglers

text: Las Vegas Wranglers oli vuonna 2003 perustettu amerikkalainen ECHL-seura. Vuosina 2003–2009 Wranglers toimi Calgary Flamesin farmijoukkue..


title: Las Vegas Wranglers

text: Alun perin joukkue pelasi nimellä Las Vegas Thunder IHL:ssä. Thunder meni kuitenkin konkurssiin ja se myytiin uudelle omistajalle. Joukkue nimettiin uudelleen Wranglersiksi ja se siirtyi pelaamaan West Coast Hockey Leaguessa. WCHL yhdistyi ECHL:n kanssa samana vuonna 2003, joten Wranglersistä tuli silloin ECHL:n uusi joukkue. Suomalaisista Riku Varjamo, Jaakko Harikkala ja Aki Seitsonen ovat edustanut seuraa.


title: Las Vegas Wranglers

text: "(Tilanne 11. lokakuuta 2014)"


title: Bosnia ja Hertsegovinan jalkapallomaajoukkue

text: Bosnian ja Hertsegovinan jalkapallomaajoukkue edustaa Bosniaa ja Hertsegovinaa kansainvälisissä jalkapallo-otteluissa. Se toimii Bosnian ja Hertsegovinan jalkapalloliiton "(Fudbalski Savez Bosne i Hercegovine, FSBiH)" alaisuudessa. Joukkue pelasi ensimmäisen ottelunsa vuonna 1993 Jugoslavian sosialistisen liittovallan hajottua. Bosnian sodan takia joukkue ei ottanut osaa vuoden 1994 MM- eikä vuoden 1996 EM-karsintoihin. Ennen sitä, bosnia-hertsegovinalaiset pelaajat pelasivat Jugoslavian jalkapallomaajoukkueessa.


text: Bosnia ja Hertsegovina saavutti ensimmäisen arvoturnauspaikkansa selviytymällä vuoden 2014 MM-kisoihin voittaen oman karsintalohkonsa. Paikka vuoden 2004 jalkapallon EM-kisoihin Portugaliin jäi yhden maalin päähän ottelussa Tanskaa vastaan.


text: MM-karsinnoissa Saksan kisoihin 2006 bosnit pelasivat yllättävän hyvin parempia joukkueita vastaan (Espanja, 2 tasapeliä, Belgia, 1 voitto, 1 tappio ja Serbia ja Montenegro, 1 tasapeli, 1 tappio).


text: Vuoden 2006 MM-karsintojen jälkeen joukkueelta odotettiin paljon EM-karsinnoissa Sveitsin ja Itävallan kisoihin. Bosnia ja Hertsegovina aloitti karsinnat 5–2-voitolla Maltasta. Kuitenkin, hyviä tuloksia seurasivat pettymykset, kun kotona tulivat tappiot Unkarille ja Kreikalle ja vieraskentällä Chișinăussa tasapeli Moldovaa vastaan. Valmentaja Fuad Muzurović korvasi ex-valmentaja Blaž Sliškovićin. Tätä seurasi 13 pelaajan protesti maan jalkapalloliittoa vastaan, tuloksena, etteivät kyseiset pelaajat edusta maataan maaotteluissa. Muzurovicin piti koota joukkue aivan alusta.


text: Kiistelty valmentaja onnistui tehtävässään kuitenkin yllättävän hyvin. Seuraavassa karsintaottelussa Norjaa vastaan Bosnia ja Hertsegovina yllätti hakien Oslosta 2–1-voitolla täydet pisteet. Tämä toi toiveet maan historian ensimmäisestä arvokisapaikasta jälleen henkiin, mutta joukkue ei silti tälläkään kertaa saavuttanut sitä.


text: (*= edelleen aktiivinen maajoukkueessa)


title: Britney (albumi)

text: Britney on yhdysvaltalaisen poplaulajan Britney Spearsin kolmas studioalbumi, joka julkaistiin 6. marraskuuta 2001. Albumin ensimmäinen single oli ”I’m a Slave 4 U”. Albumi myi ensimmäisellä viikollaan 768 500 kappaletta ja on myynyt maailmanlaajuisesti yhdeksän miljoonaa kappaletta. Yhdysvalloissa "Britney" on myynyt 4 927 000 kappaletta. Levyltä löytyy Joan Jett -cover ”I Love Rock ’n’ Roll”.


title: Sanctuary Records

text: Sanctuary Records on vuonna 1976 Rod Smallwoodin perustama brittiläinen levy-yhtiö, joka on nykyisin osa Universalia. Yhtiö on suurin brittiläinen levy-yhtiö ja se on julkaissut useiden tunnettujen artistien levyjä, kuten muun muassa Guns N' Rosesin, Hanoi Rocksin, Kissin, Europen, Venomin, Lordin, Iron Maidenin ja Black Sabbathin. Nimi tulee Iron Maidenin kappaleesta ”Sanctuary”.


title: Alan Sugar

text: Alan Michael Sugar (s. 24. maaliskuuta 1947 Hackney, Lontoo) on brittiläinen liikemies, joka tunnetaan erityisesti Amstradin perustajana.


title: Alan Sugar

text: The Sunday Timesin vuonna 2009 julkaiseman arvion mukaan Sugar oli Yhdistyneen kuningaskunnan 59. rikkain henkilö. Hänen henkilökohtaisen omaisuuden arvoksi arvioitiin 730 miljoonaa Englannin puntaa. Lehden vuoden 2015 listauksen mukaan Sugarin omaisuus on 1,04 miljardia puntaa, ja hän on Ison-Britannian rikkaimpien henkilöiden listalla sijalla 101.


title: Alan Sugar

text: Sugar sai ritarin arvonimen vuonna 2000 ja lordin vuonna 2009.


title: Alan Sugar

text: Sugar esiintyy vuonna 2005 alkaneen yhdysvaltalaisen "Diili"-televisiosarjan brittiläisen version "pomona".


title: Alan Sugar

text: Sugar oli jalkapallon Englannin Valioliigassa pelaavan Tottenhamin omistaja ja puheenjohtaja vuosina 1991–2001.


title: Alex Garland

text: Alexander Medawar ”Alex” Garland (s. 1970 Lontoo) on brittiläinen kirjailija, käsikirjoittaja ja elokuvaohjaaja.


title: Alex Garland

text: Garlandin esikoisromaani "The Beach" ilmestyi vuonna 1996. Siitä tuli nopeasti kulttiklassikko, ja Danny Boyle ohjasi siitä vuonna 2000 samannimisen elokuvan, jonka pääroolin esittää Leonardo DiCaprio. Suomeksi romaani ilmestyi vuonna 1999 Annika Eräpuron kääntämänä nimellä "Laguuni".


title: Alex Garland

text: Garlandin toinen romaani "The Tesseract" ilmestyi vuonna 1998. Myös siitä tehtiin vuonna 2003 samanniminen elokuva, jonka pääosassa on Jonathan Rhys Meyers. Suomessa romaani ilmestyi vuonna 2000 nimellä "Tesserakti".


title: Alex Garland

text: Garlandin kolmas romaani "The Coma" ilmestyi vuonna 2004.


title: Alex Garland

text: Garland kirjoittaa mielellään Filippiinien pääkaupungista Manilasta, jossa hän asui monta vuotta teini-ikäisenä.


title: Alex Garland

text: Garland on käsikirjoittanut Danny Boylen ohjaamat elokuvat "28 päivää myöhemmin" (2002) ja "Sunshine" (2007). Hän toimi elokuvan "28 viikkoa myöhemmin" (2007) tuottajana.


title: Alex Garland

text: Garland käsikirjoitti elokuvan "Ole luonani aina" (2010), joka perustuu Kazuo Ishiguron samannimiseen romaaniin. Hän käsikirjoitti myös Pete Travisin ohjaaman toimintaelokuvan "Dredd" (2011).


title: Alex Garland

text: Ohjaajana Garland debytoi vuonna 2015 tieteiselokuvalla "Ex Machina", joka perustuu hänen omaan käsikirjoitukseensa. Elokuva sai muun muassa parhaan elokuvan, ohjauksen sekä käsikirjoituksen British Independent Film Awards -palkinnot. Vuonna 2018 saa ensi-iltansa Garlandin toinen elokuva "Hävitys", joka perustuu Jeff VanderMeerin romaaniin.


title: Mercury Records

text: Mercury Records on vuonna 1945 Chicagossa perustettu levy-yhtiö, joka on nykyisin yksi Universal Music Groupin levymerkki. Se on vuosituhannen vaihteen jälkeen julkaissut muun muassa Bon Jovin, Kissin, Paul McCartneyn, Scorpionsin ja U2:n levyjä. 1950- ja 1960-luvuilla Mercury Records oli yksi Yhdysvaltojen suurimmista levy-yhtiöistä, joka tunnettiin erityisesti jazz- ja klassisen musiikin julkaisuistaan.


title: Mercury Records

text: Mercury Recordsin perustivat Chicagossa vuonna 1945 muoviasiantuntija ja jazzharrastaja Irving Green ja ohjelmatoimiston johtaja Berle Adams kahden muun osakkaan kanssa.Levymerkki suuntautui aluksi jazziin ja bluesiin, artisteinaan muiden muassa Albert Ammons, Jay McShann, Sippie Wallace, Professor Longhair, Buddy Rich ja Eddie Vinson. 1950-luvulla Mercury laajensi sekä klassiseen musiikkiin että lähes kaikkiin kevyen musiikin tyyleihin: jazziin, bluesiin, rock and rolliin ja countryyn. Yhtiö perusti omat äänilevypuristamot Chicagoon ja Missourin Saint Louisiin ja kykeni pian kilpailemaan äänilevytuotannon nopeudessa ja määrässä Columbian, Deccan ja RCA Victorin kanssa.


title: Mercury Records

text: Mercuryn jazztuotanto sai jo 1940-luvulla hyvän kasvusykäyksen Norman Granzin Jazz at the Philharmonic -projektin levytyksistä. Jazzlevyt tehtiin vuodesta 1954 alkaen erilliselle EmArcy-levymerkille, jonka talliin kuului monia swingin myöhäiskauden ja bebop-tyylin muusikoita. Heitä olivat 1950-luvulla yhtyeenjohtajat Clifford Brown, Max Roach, Clark Terry, Maynard Ferguson ja Cannonball Adderley sekä laulajat Sarah Vaughan ja Dinah Washington. 1960-luvulla EmArcylle levyttivät muiden muassa Quincy Jones, Buddy Rich ja Charles Mingus. Mercuryn suurimpia hittejä 1960-luvulla oli Louis Armstrongin vuonna 1964 laulama ”Hello, Dolly!”.


title: Mercury Records

text: Palkatessaan Quincy Jonesin vuonna 1964 varatoimitusjohtajakseen Mercury oli ensimmäinen suuri levy-yhtiö, jonka johtajistoon kuului afroamerikkalainen. Jo 1950-luvulla Mercuryn johtajistoon kuului nainen, klassisesta musiikista vastannut Wilma Cozart.


title: Mercury Records

text: Klassisen musiikin tuotannossa Mercury Records kehitti 1950-luvun alussa työtavan, jolla kokonainen sinfoniaorkesteri pyrittiin äänittämään pienten yhtyeiden tallennuksesta tutulla yhden mikrofonin tekniikalla. Ensimmäinen tällainen levytys oli Chicagon sinfoniaorkesterin soittama orkesterisovitus Musorgskin "Näyttelykuvista", kapellimestarina Rafael Kubelik. Levy sai erittäin suopeat arviot, ja muuan kriitikko käytti äänityksen laatua kuvatessaan sanoja "living presence", joka otettiin Mercuryn klassisten levytysten markkinointinimeksi. Stereoaikakauden koittaessa 1950-luvun puolivälissä ratkaisuna oli kolme joka suunnasta ääntä vastaanottavaa pallomikrofonia ja kolme äänitysraitaa. Mercurylle levytti paljon muun muassa Minnesotan orkesteri kapellimestarinaan Antal Doráti.


title: Mercury Records

text: 1960-luvun alussa hollantilainen Philips osti Mercury Recordsin. Levytuotannon lisäksi Mercury-nimellä alettiin myydä eräitä Philipsin valmistamia levysoittimia. Vuonna 1967 Mercury oli ensimmäinen levy-yhtiö Yhdysvalloissa, joka alkoi julkaista albumejaan myös Philipsin kehittäminä C-kasetteina.


title: Mercury Records

text: 1970-luvulla Philips myi Mercury-merkin saksalaiselle Polydorille, minkä jälkeen alkoivat levy-yhtiöiden kansainväliset fuusiot niin, että Mercury-levymerkin historiaa on vaikea seurata. Vähitellen Mercury Records muuttui yhdeksi levymerkiksi muiden joukossa, ja muun muassa Britanniassa sen artistit on siirretty Virgin Records -merkille. Sillä on kuitenkin viime vuosikymmeninäkin ollut merkittäviä levyttäviä rockartisteja kuten Bon Jovi, Kiss, Paul McCartney, Rush, Thin Lizzy ja U2.


title: Mercury Records

text: Mercury Classics -levymerkki aloitti toimintansa uudelleen vuonna 2012, ja sen vetäjäksi nimitettiin Deutsche Grammophonille työskennellyt musikologi Alexander Buhr. Ensimmäisiä kiinnityksiä levymerkille olivat islantilainen neoklassinen säveltäjä Olafur Arnalds, newyorkilainen jousikvartetti Brooklyn Rider, kiinalainen pianisti Yundi sekä Berliinin filharmonikoiden australialainen sooloklarinetisti Andreas Ottensamer. Muita Mercury Classicsin muusikoita ovat klassinen kitaristi Milos Karadaglic sekä Tori Amos.


title: Jordanhillin rautatieasema

text: Jordanhillin rautatieasema () on kaksilaiturinen rautatieasema Jordanhillin alueella Glasgow’n West Endissä, Skotlannissa. Asema avattiin ensimmäisen kerran liikenteelle vuonna 1887. Nykyisin asemaa käyttävät Dalmuirin ja Lanarkin välillä liikennöivät junat.


title: Moritzburgin linna

text: Moritzburgin linna () on linna lähellä Dresdeniä sijaitsevassa Moritzburgin kunnassa, Saksan Saksin osavaltiossa. Se edustaa arkkitehtoniselta tyylisuunnaltaan barokkia. Linna rakennettiin alun perin vuosina 1542–1546 metsästyshuvilaksi Saksin herttua Moritsille.


title: Moritzburgin linna

text: Vuosina 1723–1733 linna sai nykyisen ulkonäkönsä Saksin vaaliruhtinaan sekä Puolan kuninkaan August II Väkevän johdolla ja arkkitehtien Matthäus Daniel Pöppelmannin ja Zacharias Longuelunen suunnittelemana. Linnan varhaisbarokkinen kappeli rakennettiin puolestaan vuosina 1661–1671, ja sen suunnittelusta vastasi arkkitehti Wolf Caspar von Klengels.


title: Moritzburgin linna

text: Nykyisin linnassa toimii museo.


title: Buzz

text: Buzz voi tarkoittaa seuraavia:


title: Päämäärä

text:
Päämäärä on Väinö Linnan esikoisromaani, joka ilmestyi vuonna 1947.
"Päämäärä" kertoo nuoresta päivätyöläisestä eli päiväläisestä, Valte Mäkisestä, jonka tavoitteena on tulla kirjailijaksi. Romaanin alussa 22-vuotias Valte kokee jäävänsä vähätapahtumaisen päivätyöläiselämänsä ja elinympäristönsä vangiksi ja pyrkii irtautumaan siitä muuttamalla kaupunkiin tehdastyöläiseksi. Valte Mäkinen on paljossa Väinö Linnan omakuva.


title: Päämäärä

text:
Ulkoisilta tapahtumiltaan niukka romaani kuvaa päähenkilönsä taistelua oman päämääränsä saavuttamiseksi pienessä lähiyhteisössään, yhteiskeittiöllisessä asunnossa, jonka muita asukkaita ovat pariskunta Pransu ja Hilma Lehtonen sekä neuroottinen vanhapiika Tuovi Purhonen. He, samoin kuin naapuri Unto Eskola, ovat päähenkilölle elävä muistutus kaikesta siitä, mitä vastaan hän omassa elämässään kapinoi: heidän elämänsä on henkisesti tyhjää perustarpeiden tyydyttämistä.
Väinö Linna sijoitti "Päämäärän" tapahtumat Tampereen Amuriin Puuvillatehtaankadulle, jonka varrella hän tuolloin asui. Professori Pertti Virtarannan vuonna 1973 tekemässä haastattelussa Linna luonnehti esikoisromaaniaan aluksi ”sekavan ja hämmentyneen mielen tuotteeksi”. Kukaan toinen ei ollut lukenut "Päämäärän" käsikirjoitusta ennen kuin Linna lähetti sen WSOY:lle helmikuun alussa 1947. Kun kustantaja ilmoitti hyväksyneensä käsikirjoituksen, Linna totesi, että ”olkoon sen vastaanotto mikä tahansa, niin tietty kynnys on nyt ylitetty ja pää on avoin”. "Päämäärä" ilmestyi kirjakauppoihin toukokuussa 1947 kevään varsinaisen kirjasesongin ollessa jo ohi. Romaani sai pääasiassa myönteiset arvostelut; muun muassa Vapaan Sanan kriitikko Maija Savutie tunnisti Linnassa heti yhteiskunnallisen kirjailijan. Teosta myytiin vuoden 1947 aikana liki 1 500 kappaletta, mikä oli tuolloin hieman keskimääräistä parempi luku. Väinö Linna kertoi itse myöhemmin, että hänen äitinsä oli ollut "Päämäärästä" erittäin pahastunut, koska Linna oli kuvannut siinä kotinsa ”niin kurjaksi”. "Päämäärän" ilmestymisen aikoihin Linna liittyi Tampereen kaupunginkirjaston johtajan Mikko Mäkelän ympärille muodostuneeseen kirjailijapiiriin, joka ristittiin julkisuudessa myöhemmin Mäkelän piiriksi.


title: Alte Brücke

text: Alte Brücke (), virallisemmalta nimeltään Karl-Theodor-Brücke (), on silta Heidelbergin kaupungissa, Saksan Baden-Württembergin osavaltiossa. Silta rakennettiin vuosina 1786–1788. Sen rakennutti vaaliruhtinas Carl Theodor, jonka mukaan se on myös nimetty. Silta korvasi vuonna 1784 tuhoutuneen puusillan, jolla oli puolestaan ollut jo monta edeltäjää. Varhaisin maininta sillasta samaisella paikalla on vuodelta 1284.


title: Alte Brücke

text: Vuoden 1945 maaliskuun 29. päivänä toisessa maailmansodassa saksalaiset sotilaat räjäyttivät Alte Brücken ja muut Neckarin sillat Heidelbergissä kulkukelvottomiksi. Lahjoitusten turvin Alte Brücken uudelleenrakennustyöt käynnistettiin 14. maaliskuuta vuonna 1946. Se vihittiin uudestaan käyttöön 26. heinäkuuta vuonna 1947.


title: Musta rakkaus

text: Musta rakkaus on Väinö Linnan vuonna 1948 ilmestynyt toinen romaani.


title: Musta rakkaus

text: Linnan kustantaja piti "Mustaa rakkautta" menestyksenä ja vakuuttui sen myötä Linnan kirjoittajankyvyistä. Teos menestyi myös taloudellisesti Linnan esikoisromaania "Päämäärää" paremmin. Arvosteluissa kiitettiin ihmisten ja ympäristön kuvausta, mutta kiinnitettiin huomiota siihen, ettei romaani yltänyt yhteiskunnallisesti sille tasolle, jolle kirjoittaja vaikutti kykenevän. Murteen käyttöä dialogissa kritisoitiin, mutta tästä huolimatta teos oli V. A. Koskenniemen mukaan ”enemmän kuin lupaus” siitä, mihin kirjoittaja olisi yltävä.


title: Musta rakkaus

text: Samoin kuin "Päämäärän", myös "Mustan rakkauden" tapahtumaympäristö on Tampereen Amurissa sijaitseva Puuvillatehtaankatu, jonka varrella Linna tuolloin asui. Vuonna 1947 Linna oli liittynyt Tampereen kaupunginkirjaston johtajan Mikko Mäkelän ympärille muodostuneeseen niin kutsuttuun Mäkelän piiriin. Ennen romaanin käsikirjoituksen lähettämistä kustantajalle Linna ei kuitenkaan antanut sitä kenenkään muun luettavaksi. "Mustan rakkauden" ilmestyttyä joulumarkkinoille 1948 Lauri Viita haukkui sen Linnalle ”aivan pataluhaksi”. Professori Pertti Virtarannan haastattelussa 25 vuotta myöhemmin Linna piti "Mustaa rakkautta" epäaitona, koska hänen mielestään sen henkilöille oli annettu inhimillistä sävyä, mutta ”mitään todellista, konkreettista ihmistä ei ole”.


title: Musta rakkaus

text: Edvin Laine on ohjannut romaanista elokuvasovituksen "Musta rakkaus", joka sai ensi-iltansa vuonna 1957.


title: Musta rakkaus

text: "Musta rakkaus" rakentuu mustasukkaisuuden teeman ympärille. Romaanin päähenkilö on varaton opiskelija Pauli Haantie, joka rakastuu Marjatta Salmelan kanssa ja päättää lopuksi kihlata tämän.


title: Musta rakkaus

text: Linna käyttää yhtenä romaanin hahmoista jo esikoisessaan "Päämäärässä" esittelemäänsä Unto Eskolaa. Eskola synnyttää romaanissa keskeisen jännitteen raiskattuaan Marjatan, jota Pauli pitää viattomuuden perikuvana.


title: Musta rakkaus

text: Vainoharhaiselle Paulille tieto rakastetun ”petoksesta” on liian vaikea kestettäväksi, joten hän surmaa Unton. Puolisonsa väkivallan vuoksi Marjatta sairastuu, koska on menettänyt elämänhalunsa. Pauli tekee itsemurhan.


title: International Tennis Hall of Fame

text: International Tennis Hall of Fame on yhdysvaltalainen, yleishyödyllinen tenniksen kunniagalleria ja museo Newport Casinon yhteydessä Rhode Islandilla.


title: International Tennis Hall of Fame

text: Tennis Hall of Famen perusti 1954 James Van Alen. Vielä samana vuonna Yhdysvaltain tennisliitto virallisti sen, ja Kansainvälinen tennisliitto seurasi esimerkkiä vuonna 1986. Ensimmäiset henkilövalinnat International Tennis Hall of Fameen tehtiin vuonna 1955, ja tähän mennessä jäseniksi on otettu 252 tennissuuruutta 23 maasta.


title: Oswaldo Guayasamin

text: Oswaldo Guayasamín (6. heinäkuuta 1919 – 10. maaliskuuta 1999, Quito, Ecuador) oli ecuadorilainen kuvanveistäjä ja taidemaalari. Hän syntyi intiaani-isän ja mestitsiäidin perheeseen. Hänen tapansa käsitellä inhimillistä ja sosiaalista eriarvoisuutta eteläamerikkalaisessa katsannossa sai kansainvälistä tunnustusta.


title: Piperidiini

text: Piperidiini on sekundäärinen amiini ja heterosyklinen yhdiste, jonka kemiallinen kaava on CHN ja rakennekaava CH(CH)NH. Siitä käytetään myös nimiä "heksahydropyridiini", "atsasykloheksaani" ja "pentametyleeni-imiini". Piperidiinin rakenne on analoginen sykloheksaanin kanssa.


title: Piperidiini

text: Piperidiini on normaaliolosuhteissa olomuodoltaan helposti syttyvää, väritöntä nestettä, jolla tunnusomainen haju. Piperidiinin moolimassa on 85,2 g/mol, sulamispiste − 7 °C, kiehumispiste 106 °C, suhteellinen tiheys 0,86 g/cm (vesi = 1,0 g/cm), leimahduspiste 16 °C (c.c.) ja CAS-numero 110-89-4. Piperidiini sekoittuu veteen.


title: Piperidiini

text: Piperidiini hajoaa palaessaan ja muodostaa myrkyllisiä typen oksideja sekä reagoi kiivaasti hapettimien kanssa.


title: Piperidiini

text: Piperidiinia esiintyy kasveissa kuten esimerkiksi mustapippurissa ("Piper nigrum").


title: Piperidiini

text: Piperidiinia voidaan valmistaa pyridiinin ja natriumin välisellä reaktiolla etanoliliuoksessa. Teollisesti sitä valmistetaan kuitenkin pelkistämällä pyridiiniä käyttäen katalyyttinä nikkelin ja alumiinioksidin seosta. Muita valmistusmenetelmiä ovat tetrahydrofurfuryylialkoholin ja ammoniakin välinen reaktio pelkistimen läsnä ollessa, ja 1,5-pentaanidiolin ammonolyysi. Piperidiiniä käytetään liuottimena, ligandina metallikomplekseissa sekä valmistettaessa monia kemikaaleja, kuten kumin vulkanoinninkiihdyttimenä käytettävää tiuraamidisulfidia ja lääkeianeita kuten minoksidiilia. Piperidiini on myös hyvä Knoevenagel-kondensaatioiden ja aldolikondensaatioiden katalyytti.


title: Piperidiini

text: Lyhytaikaisessakin altistumisessa piperidiini voi syövyttää silmiä, ihoa ja hengitysteitä. Höyryn hengittäminen voi aiheuttaa keuhkopöhöä.


title: Osmo Rauhala

text: Osmo Rauhala (s. 14. syyskuuta 1957 Nokia) on suomalainen taidemaalari. Hänen ensinäyttelynsä oli Nokialla vuonna 1974. Rauhala on opiskellut Vapaassa taidekoulussa 1981–1982, Taideakatemian koulussa 1982–1987, Turun kauppakorkeakoulussa 1976–1987 sekä ulkomailla.


title: Osmo Rauhala

text: Rauhala valittiin vuonna 1992 vuoden nuoreksi taiteilijaksi. Hän on pitänyt kymmeniä yksityisnäyttelyjä, joista suurin osa ulkomailla. Hän on osallistunut yli sataan ryhmänäyttelyyn yli 20 maassa. Rauhala on opettanut muun muassa Kuvataideakatemiassa, Taideteollisessa korkeakoulussa, Helsingin yliopistossa, Teatterikorkeakoulussa, Teknillisessä korkeakoulussa ja Turun piirustuskoulussa.


title: Osmo Rauhala

text: Rauhalan teoksia on Nykytaiteen museossa Kiasmassa ja monien kaupunkien taidemuseoissa. Hän harrastaa biologiaa, kalastusta ja vaeltamista, filosofiaa sekä ympäristötaiteen kehittämistä.


title: Osmo Rauhala

text: Vuodesta 1988 lähtien Rauhala on opiskellut New Yorkissa. Talvet hän työskentelee New Yorkissa ja kesäisin hän luomuviljelee sukutilaa Siurossa. Hänellä on kaksi lasta.


title: Osmo Rauhala

text: 2000-luvulla Rauhala tuli tunnetuksi yhdessä Kuutti Lavosen kanssa toteuttamistaan Tyrvään Pyhän Olavin kirkon sisätilojen maalauksista. Keskiaikainen kivikirkko tuhoutui lähes täydellisesti tuhopoltossa vuonna 1997. Vuonna 2009 Rauhala ja Lavonen saivat Kirkon kulttuuripalkinnon tunnustuksena Tyrvään kirkon maalauksistaan.


title: Osmo Rauhala

text: Vuonna 2004 Arto Koskinen ohjasi televisiodokumentin Rauhalan työstä ja ajatuksista nimellä "Joki taivaalla".


title: Osmo Rauhala

text: Rauhala esiintyy muusikko Kari Peitsamon vuoden 1981 Vallankumous-albumin kannessa.


title: Ashen Mortality

text: Ashen Mortality oli brittiläinen goottilaista death ja doom metalia soittava yhtye, jonka perustivat entinen Seventh Angel -jäsen Ian Arkley ja Melanie Bolton vuonna 1993. Ashen Mortality levytti kaksi demoa ja kaksi albumia sekä soitti konsertteja Englannissa, Alankomaissa ja Saksassa. Yhtyeen musiikin tunnusomaisia piirteitä ovat Arkleyn muristut ja puhtaat vokaalit sekä Boltonin naislaulu. Musiikki on raskassävyistä ja vaihtee hitaasta keskitempoiseen. Ashen Mortality otti vaikutteita keskiajan musiikista, doom- ja death metalista sekä goottimusiikista. Yhtye hajosi vuonna 2005, jolloin Arkley perusti My Silent Waken. Doom-metal.com-sivuston Aldo Quispel kirjoitti Ashen Mortalitysta, että sen yleinen laatun jättää useimmat tyylilajin edustajat varjoonsa. Siitä huolimatta, että Ashen Mortality ei tarkoituksella halunnut tulla esille vakaumuksellaan, se on australialaisen Paramaeciumin kanssa kaksi tunnetuinta kristillistä doom metal -yhtyettä.


title: Ashen Mortality

text: Ashen Mortalityn alkuperäinen kokoonpano vuonna 1993 koostui kitaristi-solisti Ian Arkleysta, laulaja-kosketinsoittaja Melanie Boltonista, basisti Tim Cooperista ja rumpali Ben Jonesista.


title: Ashen Mortality

text: Ashen Mortalityn ensimmäinen demonauha oli "Ashen Mortality" ja yhtye äänitti The Wall -studiossa 9.-11. lokakuuta 1993. Studioteknikkona toimi Andy Wickett. Ashen Mortality teki ensimmäisen esiintymisensä Rez-yhtyeen kanssa marraskuussa 1993 Salfordissa, Englannissa. Vuoden 1994 aikana yhtye soitti konsertteja Yhdistyneessä kuningaskunnassa, mukaan lukien esiintyminen Brixton Academyssa, Lontoossa 14. toukokuuta.


title: Ashen Mortality

text: Ashen Mortality äänitti toisen demonsa 16.-18. heinäkuuta 1994 Attic Studiosissa. Tämän jälkeen Ben Jones jätti yhtyeen. 24. elokuuta yhtye soitti Greenbelt-festivaaleilla sessiorumpalinaan Neal Harris. Harris soitti myös yhtyeen kanssa kiertueella Hollannissa ja Saksassa 2.-29. syyskuuta.


title: Ashen Mortality

text: Vuonna 1995 Ashen Mortality muokkasi uudelleen toisen demonsa ääniraidat kappaleilla "Separation", "Sleepless Remorse" ja "Imprisoned" sekä äänitti neljä uutta kappaletta. Näistä muodostui yhtyeen ensimmäinen studioalbumi "Sleepless Remorse". Harris soitti rumpuja uusilla kappaleilla, vaikka Jonesin soittoa kuullaan uudelleenyhdistellyillä raidoilla. Albumi äänitettiin Attic Studiosissa neljän sadan punnan tuotantokustannuksilla.


title: Ashen Mortality

text: Melanie Boltonin perustama levy-yhtiö Forsaken Records julkaisi "Sleepless Remorsen" vuonna 1996. Neil Shilvock liittyi yhtyeeseen rumpaliksi. Ashen Mortality soitti tuon vuoden aikana konsertteja Englannissa yhtyeiden, kuten At the Gatesin, Serenaden, Acrimonyn ja Hecate Enthronedin kanssa.


title: Ashen Mortality

text: Vuonna 1997 Sleepless Remorse -minikiertueen jälkeen Shilvock jätti yhtyeen ja George Aytoun tuli tilalle. Ashen Mortality esiintyi Greenbelt festivaaleilla elokuussa.


title: Ashen Mortality

text: Aytoun liittyi virallisesti Ashen Mortalityyn vuonna 1998, jolloin se äänitti toisen studioalbuminsa "Your Caress". Yhtye levytti albumin kahdessa päivässä ja Dep Internationalin Dan Sprigg yhdisti sen ääniraidat päivässä. Yhtye käytti samaa studioteknikkoa, joka on työskennellyt yhtyeiden kuten Cradle of Filth kanssa.


title: Ashen Mortality

text: Yhtye alkoi soittaa paikallisia konsertteja jälleen vuonna 1999. Saman vuoden kesällä Aytoun alkoi ylläpitää virallista Ashen Mortality -kotisivua. Yhtye soitti Greebelt-festivaalilla elokuun alussa. Ashen Mortality sai maailmanlaajuisen jakelusopimuksen "Your Caress" -albumilleen Plastic Head -yhtiön kautta.


title: Ashen Mortality

text: Vuonna 2000 yhtye ei ollut erityisen aktiivinen lukuun ottamatta muutamaa paikallista konserttia. Ashen Mortalityn suunnitelmat äänittää kolmas albumi jäivät toteuttamatta.


title: Ashen Mortality

text: Vuosien hiljaiselon jälkeen yhtye palasi vuonna 2004. Se alkoi harjoitella uuden rumpalin kanssa ja soitti keikkoja. Sairauden vuoksi Cooper ei pystynyt soittamaan yhtyeen viimeisiä konsertteja Norjassa ja Yhdistyneessä kuningaskunnassa. Viimeisissä konserteissa yhtyeen kokoonpanossa olivat basisti Andi Lee ja rumpali Jasen Whyte.


title: Ashen Mortality

text: Vuonna 2005 yhtye julkaisi tuplalevynä kaksi albumiaan uudelleenmasteroituina ja lisäraitojen kera. Ashen Mortality hajosi lopullisesti ja jäsenet jatkoivat eri teillä. Arkley perusti pian My Silent Waken kahden entisen Ashen Mortality -jäsenen, Jasen Whyten ja Andi Leen kanssa, Century Sleeperin Visionaire-yhtyeen (nyk. Ikarian) James Allinin kanssa ja soitti The Other Window -yhtyeessä Alan Southornin kanssa.


title: Ashen Mortality

text: Elokuussa 2006 Tim Cooper kuoli leukemiaan.


title: Yhdystie 8520

text: Yhdystie 8520 eli Oijärventie on Iin kunnan alueella Pohjois-Pohjanmaalla kulkeva itä-länsisuuntainen yhdystie. Tie alkaa Kuivaniemen taajamasta, johtaa koilliseen seuraillen Kuivajoen etelärantaa ja Oijärven pohjoisrantaa ja päättyy seututielle 849 Oijärven kylässä.


title: Kuuauto

text: Lunar Rover ( (LRV)) eli kuuauto on sähkökäyttöinen kuuhun suunniteltu ajoneuvo, jota käytettiin kolmella Apollo-lennolla; Apollo 15, Apollo 16 ja Apollo 17. Ajoneuvon tarkoitus oli laajentaa astronauttien tutkimusaluetta laskeutumispaikan ympärillä.


title: Kuuauto

text: Lunar Roveria ohjanneet henkilöt:


title: Kuuauto

text: Pisin yhtäjaksoinen ajo oli Apollo 17 lennolla ajettu noin 20 km ja se vei kyydissä olleet astronautit 7,5:n kilometrin päähän laskeutumispaikasta.


title: Luonnotar (sinfoninen runo)

text: Luonnotar op. 70 on Jean Sibeliuksen sopraanolle ja orkesterille säveltämä sinfoninen runo. Teos syntyi vuonna 1913 laulajatar Aino Acktén aloitteesta, ja teos on omistettu hänelle.


title: Luonnotar (sinfoninen runo)

text: "Luonnotar" ammensi aiheensa "Kalevalan" luomiskertomuksesta, maan synnystä. Sotka munii munan veteen Luonnottaren polvelle, muna putoaa ja särkyy, ja sen kappaleista syntyvät taivas, kuu ja tähdet. Kyseessä ei ole varsinainen orkesterilaulu vaan vaativan ja kunnianhimoisen lauluosuuden takia enemmänkin "konsertto" sopraanolle ja orkesterille. Myös orkesterin osuus "Kalevalan" tekstin musiikillisessa tulkinnassa on erittäin keskeinen. Sävellystä on kuitenkin vaikea lokeroida oikeastaan mihinkään kategoriaan.


title: Luonnotar (sinfoninen runo)

text: "Luonnottaren" tunnelmat vaihtelevat pelkistetystä arkaaisuudesta 1900-luvun alun säveltaiteen moderneihin tyylikeinoihin ja hurmokseen. Kokonaisuudessaan sävellykselle on luonteenomaista panteistinen sävy.


title: Luonnotar (sinfoninen runo)

text: Lauluosuuden suuren haastavuuden vuoksi "Luonnotarta" esitetään verrattain harvoin. Suomen kielen vaikeuden takia teos ei ole myöskään vakiintunut maailmanlaajuiseen ohjelmistoon, toisin kuin Sibeliuksen monet muut merkkiteokset. Siitä on kuitenkin olemassa useita onnistuneita levytyksiä.


title: Luonnotar (sinfoninen runo)

text: Musiikintutkijoiden piirissä "Luonnotarta" pidetään yhtenä Sibeliuksen onnistuneimmista saavutuksista. Varsinkin teoksen orkestraatiota on kiitelty. Sibelius onnistuu melko niukoista keinovalikoimista huolimatta loihtimaan kiehtovia sointitehoja, jotka tulkitsevat osuvasti "Kalevalan" runon tunnelmia. Esimerkiksi ”suuri tuulenpuuska” saa kuvauksensa patarumpujen levottomista tremoloista ja kahden harpun glissandoista. Sävellyksestä löytyy myös piirteitä, jotka tuntuvat jälkikäteen ajatellen suorastaan huomiota herättävän moderneilta. Tällaiseksi voi laskea muun muassa pikkolohuilun ja bassoklarinetin neljän oktaavin etäisyydellä soittamat kirpeät unisonokulut, jollaisista tuli vuosikymmeniä myöhemmin yksi Dmitri Šostakovitšin tavaramerkeistä. Moderneihin piirteisiin kuuluvat myös esimerkiksi jossain määrin dissonoivat sävellajisuhteet, kuten tritonuksen käyttö (tässä tapauksessa muun muassa fis-mollin ja C-duurin vastakkainasettelu). Teos huipentuu vangitsevaan hiljaiseen päätökseen: jaettujen viulujen soittamiin korkeisiin Fis-duuri-soinnun säveliin ja sopraanon viimeisiin sanoihin: ”Ne tähiksi taivaalle...”


title: Fredrik Rehnström

text: Fredrik Rehnström (10. huhtikuuta 1819 Mäntyharju – 24. huhtikuuta 1857 Pietari) oli suomalainen valokuvaaja.


title: Fredrik Rehnström

text: Rehnström oli ensimmäinen suomalaissyntyinen ammattivalokuvaaja Suomessa. Hänen uransa aktiivisin kausi sijoittui vuosiin 1844–1851. Koulutukseltaan hän oli kirjansitoja ja ammattinimikkeeltä kirjansitojamestari. Hän asui pääsääntöisesti Pietarissa, mutta harjoitti ammattiaan kiertelevänä valokuvaajana. Hän on ottanut muun muassa dagerrotyyppejä, eli pieniä koruihin sopivia kuvia sekä seinälle ripustettavia isompia muotokuvia. Näistä kuvista kuuluisimpia on dagerrotyyppi J. V. Snellmanista. Tämän lisäksi hän on ottanut valokuvia kuuluisista rakennuksista niin Helsingissä, Turussa kuin Tampereella ja Viipurissa. Rehnström oli huokeutensa ja ammattitaitonsa vuoksi suosittu valokuvaaja.


title: Sinfonia nro 1 (Sibelius)

text: Jean Sibeliuksen sinfonia nro 1 e-molli op. 39 valmistui vuonna 1899 ja sai ensiesityksensä 26. huhtikuuta 1899 Sibeliuksen itsensä johdolla ja Helsingin kaupunginorkesterin soittamana. Sibelius ei ollut tyytyväinen teokseensa vaan muokkasi uuden version keväällä ja kesällä 1900. Uusi versio ensiesitettiin Robert Kajanuksen johdolla 1. heinäkuuta samana vuonna.


title: Sinfonia nro 1 (Sibelius)

text: Sinfoniassa on kuultavissa Pjotr Tšaikovskin ja Aleksandr Borodinin vaikutteita. Teosta kuitenkin hallitsee Sibeliuksen itsenäinen tyyli: esimerkiksi Borodinin musiikkiin Sibelius tutustui vasta joitakin vuosia sinfonian valmistumisen jälkeen. Hän alkoi säveltää teosta Berliinissä vuonna 1898 ja saattoi teoksen päätökseen keväällä 1899. Sinfonia poikkeaa jo pelkästään soitinnusratkaisuissaan totunnaisesta sinfoniaperinteestä. Esimerkiksi ensimmäinen osa alkaa patarummun hiljaisella tremololla, jota vasten piirtyy sooloklarinetin melankolinen laulu. Johdannon jälkeinen viulujen soittama pääteema on vauhdikkaampi ja intohimoisempi. Toinen osa (Andante) on kuin hellä serenadi dramaattisen teoksen keskellä. Scherzo-osa alkaa jousien pizzicatosäestyksellä, kimmoisan ja ytimekkään teeman esittelee patarummut. Scherzon triotaite on puhaltimien hallitsema luonnonidylli, jossa on kuultavissa kenties Anton Brucknerin vaikutus. Finaali alkaa ensimmäisen osan klarinettiaiheella, tällä kertaa suuremmalle orkesterille siirrettynä ja kohtalokkaammaksi muunnettuna. Osa on Sibeliuksen kenties pateettisinta musiikkia. Sibelius ei sorru tälläkään kertaa romanttisen sinfoniakirjallisuuden maneereihin: alun klarinettiteemasta ei muokata voitokasta loppuhuipennusta esimerkiksi Tšaikovskin tyyliin. Sibeliuksen 1. sinfonia päättyy kuohuviin sointuihin ja jousien alistuneisiin pizzicatoihin.


title: Sinfonia nro 1 (Sibelius)

text: Vuonna 1902 Helsingfors Nya Musikhandel (Fazer & Westerlund) julkaisi sinfonian partituurin ja orkesteriäänilehdet. Saksalainen kustantaja Breitkopf & Härtel vastasi nuottiaineiston valmistamisesta.


title: Sinfonia nro 2 (Sibelius)

text: Jean Sibeliuksen sinfonia nro 2 D-duuri op. 43 on vuonna 1902 valmistunut orkesterisävellys. Teoksen kantaesitys oli 8. maaliskuuta 1902 Sibeliuksen itsensä johtamana ja Helsingin kaupunginorkesterin soittamana. Sibelius teki sinfoniaan joitain tarkistuksia, ja uusi versio esitettiin ensimmäisen kerran Tukholmassa Armas Järnefeltin johdolla 10. marraskuuta vuonna 1903.


title: Sinfonia nro 2 (Sibelius)

text: Toinen sinfonia on Sibeliuksen sinfonioista soitetuin ja levytetyin. Teokseen ovat jättäneet jälkensä Sibeliuksen Italian-matkat 1901. Sinfonian kantaesitys oli todellinen riemuvoitto, sillä teoksen valoisa luonnonläheisyys ja suurieleinen paatos tehosivat helmikuun manifestin järkyttämään kansakuntaan. Kapellimestari Robert Kajanus esitti sinfonialle jopa summittaisen isänmaallisen ohjelman, mutta Sibelius sanoutui jyrkästi irti kaikista sinfonioihinsa liitetyistä ulkomusiikillisista tulkinnoista. Isänmaallisista ja subjektiivisista tuntemuksista huolimatta toisessa sinfoniassa Sibeliuksen tuleva klassinen suuntaus on jo selvästi idullaan.


title: Sinfonia nro 2 (Sibelius)

text: Toinen sinfonia on omistettu Sibeliuksen ystävälle Axel Carpelanille.Ensimmäisessä osassa (Allegretto) pastoraalisen lempeät ja näitä intohimoisemmat jaksot vuorottelevat. Toinen osa on synkeä ja fantasiamainen sävelkuvaus, joka Sibeliuksen mielessä assosioitui maailmankirjallisuuteen, Don Juanin ja Kivisen vieraan kohtaamiseen. Fis-duuri-taitteessa esiintyy kuuluisa "Christus"-aihe. Scherzo-osa (Vivacissimo) alkaa beethovenmaisen energisenä allegromusiikkina. Hitaassa Ges-duuri-triossa kuullaan oboen soittama sulokas ja pitkälinjainen melodia, joka alkaa peräti yhdeksän kertaa toistuvalla b-sävelellä. Scherzo on yksi Sibeliuksen tuotannon vitaalisimmista saavutuksista. Mahdikas finaali huipentuu pääaiheen riemuitsevaan julistukseen.


title: Sinfonia nro 3 (Sibelius)

text: Jean Sibeliuksen sinfonia nro 3 C-duuri op. 52 on vuonna 1907 valmistunut teos sinfoniaorkesterille. Sinfoniassa Sibelius luopui romanttisesta ilmaisusta, ilmaisu sai tiiviimmät mittasuhteet sinfoniankin ollessa kolmiosainen. Teemat ja orkestraatio ovat kauttaaltaan klassisen selväpiirteisiä. Kolmannessa sinfoniassa Sibelius vapautui ensimmäistä kertaa perinteisten muotojen rajoitteista. Sinfoniaa on usein luonnehdittu pastoraaliseksi, mutta teoksessa on runsaasti myös rytmikästä, jopa tanssillista musiikkia. Esimerkiksi ensiosan sivuteeman kertauksessa Sibelius käyttää puhaltimia tehostamaan rytmiä tavalla, joka on tuonut joillekin kriitikoille mieleen jopa Igor Stravinskyn. Teoksen kantaesitys oli 25. syyskuuta 1907; säveltäjä johti Helsingin kaupunginorkesteria. Ensimmäisen levytyksen sinfoniasta tekivät Robert Kajanus ja Lontoon sinfoniaorkesteri vuonna 1934.Ensimmäisen osan alussa soi sellojen ja kontrabassojen reipas, marssimainen teema. Viulujen ja puhaltimien mukaantulo virittää luonnonläheisen tunnelman. Myöhemmin osassa kuullaan kirkkomusiikin mieleentuovia lyydisiä sävyjä. Hidas osa kulkee pääsävellajista kaukaisessa gis-mollissa. Se on hienostunein värivivahtein toteutettu suvanto ennen finaalin toimintaa. Kolmas osa on tavallaan scherzon ja finaalin yhdistelmä. Keskivaiheilla on neljänteen sinfoniaan viittaavaa kromaattista häilyvyyttä. Loppua kohti tunnelma kirkastuu ja sinfonia päättyy vastustamattoman määrätietoiseen C-duuri-loppunousuun.


title: Sinfonia nro 4 (Sibelius)

text: Jean Sibeliuksen sinfonia nro 4 a-molli op. 63 on vuonna 1911 valmistunut neliosainen sinfonia. Neljäs sinfonia on Sibeliuksen tuotannon merkittävimpiä teoksia. Sinfonia sisältää paljon ekspressiivisiä elementtejä, ja sen onkin katsottu olevan Sibeliuksen henkilökohtaisin sinfonia. Sibelius itsekin nimitti sävellystään "psykologiseksi sinfoniaksi". Erik Tawaststjernan mukaan sinfoniaan vaikuttivat aikakauden syvyyspsykologiset virtaukset, ja hän luonnehtii neljättä sinfoniaa "erääksi psykoanalyyttisen aikakauden merkittävimmistä dokumenteista". Kuuluisaksi on tullut myös Elmer Diktoniuksen antama lisänimi "pettuleipäsinfonia".


title: Sinfonia nro 4 (Sibelius)

text: Teos sijoittuu aikakaudelle, jolloin Sibelius oli kurkunpäänleikkauksen vuoksi pidättäytynyt suurilta intohimoiltaan sikareilta ja alkoholilta kahdeksaksi vuodeksi (1908–1916). Kauden teokset ovatkin suurelta osin tummanpuhuvia. Neljännen sinfonian syntyyn on saattanut vaikuttaa myös Kolille vuonna 1909 tehty matka, vaikka kantaesityksen musiikkiarvostelija "Bis" Wasenius sai Sibeliuksen närkästymään Waseniuksen tehtyä Kolista sinfonian ohjelmallisen sisällön. Sinfonian kantaesitys oli Helsingissä 3. huhtikuuta 1911; säveltäjä johti Helsingin kaupunginorkesteria. Kantaesityksessä teos sai hämmentyneen vastaanoton. Ensimmäisen levytyksen tekivät Leopold Stokowski ja Philadelphian orkesteri vuonna 1932.Häilyvä tunnelma virittyy heti tritonus-intervallin leimaamissa ensimmäisissä tahdeissa. Vasta sellon mietteliäs soolo vakiinnuttaa tonaliteetin a-molliin. F-duurissa alkava scherzo-osa käynnistyy oboen leikkisällä teemalla. Myöhemmin musiikki muuttuu dissonoivaksi ja ristiriitaiseksi. Kolmas osa (Il tempo largo) on Sibeliuksen ehkä vaikuttavin hidas sinfoniaosa. Musiikki kasvaa aforistisista aiheista tuskaisiin huipennuksiin intensiteetin noustessa kerta kerralta. Finaali alkaa leikkisästi toisen osan mieleen tuoden. Musiikki kuitenkin kehittyy eri sävellajien väliseksi kamppailuksi ja sisältää materiaalia keskeneräisestä orkesterilaulusta "Korppi" (Edgar Allan Poe). Kooda henkii vahvaa kuolemanläheisyyttä. Sinfonia päättyy jousien raskaisiin a-molli-sointuihin.


title: Sinfonia nro 5 (Sibelius)

text:
Jean Sibeliuksen sinfonia nro 5 Es-duuri op. 82 on vuonna 1919 valmistunut kolmiosainen teos sinfoniaorkesterille. Sinfonia on yleisilmeeltään valoisa ja luonnonläheinen ja siten täydellinen vastakohta Sibeliuksen neljännen sinfonian introverttisuudelle. Säveltäjä kirjoitti luomistyön aikana päiväkirjaansa:
”Ikään kuin Isä Jumala olisi viskannut mosaiikinpalasia taivaan permannosta ja pyytänyt minua selvittämään, millainen kuvio on ollut.”
Sibeliuksen itsekritiikki alkoi kuitenkin kasvaa, ja teoksen luomisprosessi oli tuskallinen. Säveltäjä laati teoksesta kolme eri versiota. Ensimmäinen versio valmistui vuonna 1915. Sibelius johti version kantaesityksen 50-vuotisjuhlillaan 8. elokuuta. Toinen versio valmistui vuonna 1916. Sibelius johti lopullisen version kantaesityksen 24. marraskuuta 1919. Ensimmäisen levytyksen sinfoniasta tekivät Robert Kajanus ja Lontoon sinfoniaorkesteri vuonna 1932. Helsingin kaupunginorkesteri soitti teosta Helsingissä Sibeliuksen kuollessa. Yleisradio radioi konsertin.


title: Sinfonia nro 5 (Sibelius)

text: Viidennen sinfonian näennäisestä tyylillisestä ongelmattomuudesta huolimatta säveltäjä ei tinkinyt epäsovinnaisuuden tarpeestaan. Ensimmäinen osa alkaa raukeana ja pastoraalisena, mutta keskivaiheilla päädytään lähes hätkähdyttävän modernilta kuulostavaan, jopa György Ligetin kenttätekniikan mieleen tuovaan taitteeseen. Viidettä sinfoniaa pidetään ainutlaatuisena muotorakenteellisista ratkaisuistaan: ensimmäinen ja nopea toinen osa ovat mestarillisesti yhteen sulautettuja. Finaalissa kuullaan yksinkertaisuudessaan nerokas käyrätorvien keinuva teema, joka huipentaa sinfonian suurenmoisella tavalla. Teoksen loppusivuilla Sibelius tarjoaa yllätyksen. Tavanomaisen koodan sijasta 5. sinfonia päättyy täyden sinfoniaorkesterin kuuteen painokkaaseen, tauoilla erotettuun sointuun, jotka kaikuvat kuin avaruuden keskeltä.


title: Sinfonia nro 6 (Sibelius)

text: Jean Sibeliuksen sinfonia nro 6 op. 104 valmistui vuonna 1923. Sen kantaesitys oli Sibeliuksen johtamana 19. helmikuuta 1923. Sinfoniassa on hyvin herkkiä ja kuulaita sävyjä, ja siinä on useasti kuultu Palestrina-vaikutteita. Teosta hallitsee doorinen sävy. Myös kuudennessa sinfoniassa esiintyy omintakeisia muotoratkaisuja: esimerkiksi scherzo-osassa ei kuulla lajiperinteelle tyypillistä triotaitetta. Scherzon laukkaavaa pääteemaa käytetään epätavallisesti sekä hallitsevana pääaiheena että säestyskuviona. Osalle on tyypillistä hienostunut ja taidokas polyfonia, muun muassa kaanontekniikka. Finaali kulminoituu sinfonian ainoaan todella dramaattiseen huipennukseen, jota Sibelius tehostaa tyylilleen uskollisena kromaattisella asteikolla. Huipennuksen jälkeen tunnelma seestyy, ja sinfonian loppu on täynnä jousien hallitsemaa pehmeää hohdetta. Tavanomaisen d-molli-päätöksen sijaan Sibelius lopettaa sinfonian viulujen korkeaan, arvoitukselliseen d-säveleen.


title: Sinfonia nro 6 (Sibelius)

text: Sinfonia on omistettu Wilhelm Stenhammarille.


title: Sinfonia nro 7 (Sibelius)

text: Jean Sibeliuksen sinfonia nro 7 C-duuri op. 105 valmistui vuonna 1924. Se on Sibeliuksen viimeinen julkaistu sinfonia. Sinfonian tyyli on aikaisempaa absoluuttisempaa. Se on muotorakenteeltaan erikoinen, yksiosainen teos. Sibelius nimesi sen aluksi "Fantasia sinfonicaksi" mutta myöhemmin vakuuttui teoksen sinfonisista elementeistä ja antoi sille järjestysnumeron VII. Sinfonia on herättänyt mielenkiintoa, koska siinä temaattisen ja orkestraation rajat ovat usein häilyviä. Teos on Sibeliukselle tyypillinen siinä suhteessa, ettei siinä ole ulkoisesti mitään vallankumouksellista, mutta analyysi löytää siitä toinen toistaan taidokkaampia polyfonisia ja muodollisia ratkaisuja, jotka epäsovinnaisimmillaan osoittautuvat suorastaan radikaaleiksi. Seitsemäs sinfonia sisältää monia Sibeliuksen hienoimmista sävelaiheista: alun ylöspäin kurottautuva asteikkokulku, sellojen ja alttoviulujen lavea koraalimainen melodia sekä adagio-taitteen majesteettinen pasuunateema. Partituurin nostalgisella päätössivulla kuullaan mukailtu sointukulku "Valse tristestä" ja vähäeleisen voitokas kirkastuminen C-duuriin. Sibeliuksen seitsemäs sinfonia on samanaikaisesti haikea katsaus nuoruuteen ja kypsän iän suvereeni taidonnäyte. Sinfonian kantaesitys oli 24. maaliskuuta 1924 Tukholmassa.


title: Aino-Kaisa Pekonen

text: Aino-Kaisa Ilona Pekonen (o.s. "Hirviniemi", s. 24. tammikuuta 1979 Riihimäki) on suomalainen poliitikko. Hän on vasemmistoliiton toisen kauden kansanedustaja (2011–) ja eduskuntaryhmän puheenjohtaja (2015–). Pekonen on ollut Riihimäen kaupunginvaltuuston jäsen vuodesta 2004.


title: Aino-Kaisa Pekonen

text: Pekonen valmistui lähihoitajaksi Hyvinkään terveydenhuolto-oppilaitoksesta vuonna 2000. Ennen poliittista uraansa hän työskenteli muun muassa myyjänä, lähihoitajana ja asumisohjaajana. Pekonen on lähtöisin poliittisesti aktiivisesta perheestä ja hänen vanhempansa, Rauli ja Erja Hirviniemi, ovat molemmat edustaneet Riihimäen kaupunginvaltuustossa vasemmistoliittoa. Vuoden 2004 kunnallisvaaleissa myös Pekonen valittiin vasemmistoliiton ehdokkaana Riihimäen kaupunginvaltuustoon ensimmäisellä yrittämällä. Vuoden 2008 kunnallisvaaleissa Pekonen valittiin toisen kerran kaupunginvaltuustoon Riihimäen toiseksi suurimmalla äänimäärällä (544 ääntä). Hän säilytti paikkansa myös vuoden 2012 vaaleissa.


title: Aino-Kaisa Pekonen

text: Pekonen oli ehdolla vuoden 2007 eduskuntavaaleissa muttei tullut valituksi 1 522 äänellä. Vaalien jälkeen hänet kuitenkin valittiin vasemmistoliiton toiseksi varapuheenjohtajaksi. Vuonna 2009 Pekonen oli ehdolla eurovaaleissa, mutta vasemmistoliitto ei saanut yhtään jäsentä Euroopan parlamenttiin.


title: Aino-Kaisa Pekonen

text: Eduskuntavaaleissa 2011 Pekonen valittiin eduskuntaan Hämeen vaalipiiristä. Hän sai 4 010 ääntä. 8. kesäkuuta 2013 hänet valittiin vasemmistoliiton ensimmäiseksi varapuheenjohtajaksi. Pekonen valittiin toiselle kansanedustajakaudelle vuoden 2015 vaaleissa 5 487 äänellä. Vaalien jälkeen hänet valittiin vasemmistoliiton eduskuntaryhmän puheenjohtajaksi. Tammikuussa 2016 Pekonen ilmoitti asettuvansa ehdolle vasemmistoliiton puheenjohtajaksi kesäkuun 2016 puoluekokouksessa.


title: Aino-Kaisa Pekonen

text: Pekonen on ollut sosiaali- ja terveysvaliokunnan (2015–) ja lakivaliokunnan (2011–2015) jäsen sekä Kelan valtuutettu (2011–2015). Hän on kuulunut myös VR:n hallintoneuvostoon ja JHL:n edustajistoon. Pekonen on Hämeen maakuntavaltuuston jäsen. Hän on profiloitunut erityisesti sosiaali- ja terveyspolitiikan asiantuntijana.


title: Aino-Kaisa Pekonen

text: Pekonen on ollut vuodesta 2003 naimisissa Henri Pekosen kanssa, ja heillä on kolme poikaa, Toivo, Väinö ja Unto. Näyttelijä Aku Hirviniemi on Pekosen veli.


title: Vuorten-Vuoren linjavaihde

text: Vuorten-Vuoren linjavaihde () oli linjavaihde Suomen rataverkkoon kuuluvalla rataosalla . Liikennepaikka sijaitsi noin 12 kilometri etelään Haapajärven rautatieasemalta ja noin 200 kilometriä pohjoiseen Jyväskylän rautatieasemalta.


title: Vuorten-Vuoren linjavaihde

text: Linjavaihde rakennettiin vuonna 1971, ja se käsitti ainoastaan etelästä Puolustusvoimien Räjähdekeskuksen Haapajärven Varikolle johtavan sivuraiteen erkanemisvaihteen sekä turvavaihteen ilman opastimia tai sähköistä liikenteenohjauslaitteistoa. Alun perin Vuorten-Vuori oli Kumisevan alainen vaihde, mutta se erotettiin myöhemmin omaksi liikennepaikakseen.


title: Vuorten-Vuoren linjavaihde

text: Vaihde purettiin syksyllä 2013 ja lakkautettiin saman vuoden joulukuussa.


title: Korseletti

text: Korseletti on korsetin ja rintaliivien yhdistelmä. Korseletti tukee sekä rintaa että lantiota.


title: Korseletti

text: Korseleteissa voi olla muoviluut, jotka saattavat myös taipua käytössä, mutta niitä valmistetaan myös joustavasta materiaalista, joka pitää vartalon kuosissa. Korseletteja valmistetaan nykyisin myös muuhun kuin alusvaatekäyttöön.


title: Maailmanrakennus

text:
Maailmanrakennus () on tieteiskirjallisuudessa tai tietokonepelissä tekovaiheessa tehty peliympäristön rakennus, jossa luodaan kuvitteellisia maita, kaupunkeja, kieliä ja niin edelleen.
Peliympäristö saattaa käsittää tähtienvälisen avaruuden, jossa on tähtiä, joiden ympärillä on planeettoja.


title: Maailmanrakennus

text: Scifi- tai fantasiapelissä rakennetaan tietyn tyyppinen planeetta, jolle laaditaan kuvitteellinen kartta, ekosysteemi, historia ja niin edelleen. Usein peleissä on maagisia aineksia "kovien" tieteellisten ainesten lisäksi. Maailmanrakennuksessa voidaan käyttää tieteellistä tietoa planeettojen ominaisuuksista. Yhtä hyvin kuvitteellinen maailma voi olla Maa tulevaisuudessa tai menneisyydessä. Voidaan myös luoda rinnakkainen historia ja toinen mahdollinen nykyisyys.


title: Maailmanrakennus

text:
Scifi-pelissä aurinkokunta voidaan luoda esimerkiksi WinStarGen-nimisellä ohjelmalla, joka perustuu Dolen kasautumismalliin. Se on nykytieteen tietojen mukaan jossain määrin vanhentunut, sillä ei voi luoda kuumia jupitereita tai soikeita jupitereita.
Silti aurinkokunnan luontiohjelma antaa auttavan alkusysäyksen todellisen oloisen pelin kehitykseen.


title: Maailmanrakennus

text: Yksinkertaisissa planeettojen karttojen piirto-ohjelmissa luodaan yksinkertaisella fraktaali-algoritmilla planeetan korkeusjakautuma. Nykyään näkee verkossa toteutuksia, joissa jäljitellään mannerlaattojen liikettä.


title: Superman: Doomsday

text: Superman: Doomsday on vuonna 2007 suoraan DVD:lle julkaistu yhdysvaltalainen animaatioelokuva, joka perustuu vuosien 1992-1993 julkaistuun Death of Superman -sarjakuvatrilogiaan. Elokuvan ohjasi Brandon Vietti, Lauren Montgomery sekä Bruce Timm ja käsikirjoitti Duane Capizzi ja Bruce Timm. Pääosissa ovat Adam Baldwin, Anne Heche ja James Marsters. Elokuva palkittiin parhaasta musiikista Golden Reelillä vuonna 2008.


title: Superman: Doomsday

text: Elokuvassa intergalaktinen sarjamurhaaja Tuomiopäivä saapuu maapallolle, jonka Lex Luthor löytää maan uumenista. Kaivausten aikana kuitenkin tapahtuu onnettomuus ja Tuomiopäivä pääsee vapaaksi. Hän lähtee vaeltamaan pitkin metsiä tappaen kaiken, joka tulee hänen eteensä. Pian Tuomiopäivä saapuukin Metropolisin keskustaan, jossa hän saa vastaansa Teräsmiehen. Pitkän ja hankalan taistelun jälkeen, Teräsmies lopulta onnistuu voittamaan Tuomiopäivän ja viimeisen iskunsa jälkeen Teräsmies kaatuu maahan lopullisesti. Tehdessään suuren uhrauksen pelastaakseen Metropoliksen kaupungin asukkaat ja myös Lex Luthor alkavat miettiä, miten he tulevat toimeen ilman Teräsmiestä.


title: Superman: Doomsday

text: Elokuva alkaa Lex Luthorin kertojaäänellä, kun hän selittää katkerana miten ihmiset pitävät Teräsmiestä Jumalana, mutta tämä pysyy silti rehellisenä, suojellen ja auttaen maanasukkaita ilman mitään epäilyttäviä taka-ajatuksia. Lopuksi Lex sanoo "Nauti aikakaudestasi vielä kun voit, Teräsmies. Sillä yhtä varmasti, kuin yö tulee päivää jälkeen on aika jolloin jopa Jumalten on kuoltava."


title: Superman: Doomsday

text: Lois Lane riitelee Perry Whiten kanssa, joka ei halua Loisin julkaisevan artikkelia hyväntekeväisyystapahtumasta, jossa Lex Luthor on epäilyttävästi osallisena. Samalla Clark Kent on lähdössä Afganistaniin tekemään uutisia Perryn käskystä, mutta ketään ei tunnu kiinnostavan Clarkin lähteminen, paitsi Jimmyä.


title: Superman: Doomsday

text: Myöhemmin illemmalla LexCorpin työntekijät kaivavat kolme kilometriä maan alle, jossa sijaitsee yksi Lexin hankkeista. Kaivajat osuvat vahingossa kriittisesti avaruusalukseen, jolloin he vapauttavat geneettisesti muunneltun Tuomiopäivän. Olento tappaa koko kaivinryhmän ja aloittaa verisen matkansa kohti Metropolista. Samalla Lex pyytää Mercy Gravesia pitämään huolen siitä, ettei kukaan tiedä hänen yhtiönsä olleen asialla.